2018 йилда солиқ ставкаларидаги асосий ўзгаришлар | Коммерсант.Уз\nЯнги йилда Ўзбекистон солиқ тизимида бир қанча ўзгаришлар жорий этилди. Уларни қисқа сатрларда, лўнда тарзда эътиборингизга ҳавола этишга қарор қилдик.\nАвтор: Мансур Тангишов, молиячи эксперт 1,942 марта кўрилган 03.01.2018 Эксперт\nЖШДС – жисмоний шахслардан олинадиган даромад солиғи ставкалари шкала бўйича: 0 – 7.5 – 16,5 – 22,5 % (шу вақтга қадар 0 – 7,5 – 17 – 23 %).\nНатижада келгуси йилда даромад солиғи йирик миқдордаги ойликларда камроқ тўланади.\nЖБПТ – жамғариб бориладиган пенсия таъминоти бўйича ажратмалар – 2 % (шу вақтга қадар – 1%).\nНатижада жамғариладиган пенсия ҳисобварақларига кўпроқ маблағ йиғилади ва келгусида кўпроқ маблағ аҳоли ихтиёрида бўлади.\nТашкилотлар учун ободонлаштириш ва ижтимоий инфратузилмани ривожлантириш солиғи – энди мавжуд эмас, чунки фойда солиғи таркибига бириктирилган (шу вақтга қадар 8%).\nНатижада солиқ турлари биттага камайди ва умумлаштириш ҳисобига соддалаштирилди.\nЙирик ташкилотлар(умумий тартибда солиқ тўловчилар)дан фойда солиғи – 14% (шу вақтга қадар 7.5%, бироқ ободонлаштириш ва ижтимоий инфратузилмани ривожлантириш солиғи билан қўшиб ҳисоблаганда 15,5%).\nНатижада йирик ташкилотлар умумий ҳисобда камроқ солиқ тўлашади ва маблағларини иқтисод қилишлари мумкин.\nТижорат банклари фойда солиғи – 22% (шу вақтга қадар 15%, бироқ ободонлаштириш ва ижтимоий инфратузилмани ривожлантириш солиғи билан қўшиб ҳисоблаганда 23%).\nНатижада банклар ҳам умумий ҳисобда камроқ солиқ тўлашади ва маблағларини иқтисод қилишлари мумкин.\nДавлат мақсадли жамғармаларига ажратмалар – 3.2% (шу вақтга қадар 3.5% ва 3 қисмдан ташкил топган ҳолда алоҳида тўланган).\nУ қуйидаги қисмлардан таркиб топган эди:\n1.Бюджетдан ташқари Пенсия жамғармасига мажбурий ажратмалар – 1.6%;\n2.Республика йўл жамғармасига мажбурий тўловлар (мажбурий ажратмалар ва йиғимлар) – 1.4%;\n3.Мактаб таълими жамғармасига ажратмалар – 0.5%).\nНатижада умумий солиқ тўловчи ташкилотлар учун ажратмалар сони камаяди ва солиқ тўлови миқдори ҳам нисбатан камайган ҳолда кўпроқ маблағ ташкилотлар ихтиёрида қолиши мумкин.\nМобил алоқа операторлари томонидан тақдим этилган рақамларга нисбатан абонент тўлови ойига 4000 сўм этиб белгиланди (шу вақтга қадар 2017 йилда 2000 сўм ва 2016 йилда 1500 сўм ни ташкил қилган).\nНатижада мобил алоқа операторлари хизматлари нархи ошиши кутилади.\nЮридик шахслар учун мол-мулк солиғи фақат кўчмас мулклар учун тўланадиган бўлди (шу вақтга қадар балансда акс эттирилган асосий васиталарнинг йиллик ўртача қолдиқ қийматидан тўланган. Асосий воситалар таркибида: бино ва иншоотлар, асбоб ускуна ва жихозлар, ўтказувчи мосламалар, транспорт ва молиявий ижара (лизинг) шартномаси бўйича олинган бошқа асосий воситалар кирган.)\nНатижада юридик шахслар томонидан тўланадиган мулк солиғи миқдори камаяди ва ташкилотлар ҳисобида кўпроқ маблағ қолади.\nНодавлат нотижорат ташкилотлар эндиликда ягона солиқ тўловига ўтиш имконига эга (шу вақтга қадар уларда фақат умумий тартибда солиқ тўлаш имконияти бўлган).\nНатижада ННТ 2018 йил 1-январдан бошлаб нечта ходим фаолият юритишидан қатъий назар ягона солиққа ўтишлари мумкин. Бу уларга кўпроқ маблағни тежаш имкониятини беради.\nҚҚС – қўшилган қиймат солиғи – 20%;\nЯИТ – ягона ижтимоий тўлов – ягона солиқ тўловчилари учун – 15%, умумий тартибда солиқ тўловчилар учун – 25%;\nФуқароларнинг бюджетдан ташқари Пенсия жамғармасига суғурта бадаллари – 8%;\nФоиз ва дивиденд кўринишидаги даромадлардан солиқ тўлови – 10%;\nЮридик шахслар учун мол-мулк солиғи – 5%;\nУмуман олганда, солиқ ва мажбурий тўловлар ставкаларининг босқичма-босқич камайтирилиши ҳисобига хўжалик юритувчи субъектлар (тадбиркорлар)нинг фаоллигини ошириш 2018 йилда асосий мақсад қилинганлигини ушбу ўзгаришлардан англаш мумкин. Шунингдек, ҳудудлардаги маҳаллий бюджет маблағларинни тасарруф этиш бўйича ҳам маҳаллий ҳокимиятларга кўплаб ваколатлар берилган. Юқорида қайд этилган ўзгаришлардан бошқа яна кўплаб ўзгаришлар Солиқ кодексига киритилган ўзгартиришлар ва ПҚ-3454 (Ўзбекистон Республикасининг 2018 йилги асосий макроиқтисодий кўрсаткичлари прогнози ва Давлат бюджети параметрлари тўғрисида”ги қарори)да ўз аксини топган.\nКейс: Ўзбекистон бозорида янги маҳсулотни қандай жорий этиш керак?. 716 1 06.06.2018\nКомпанияни инвестицияларга тайёрлашдаги 10 та ўта муҳим қадам. 658 22.05.2018\nЎзбекистонда франчайзинг билан шуғулланиш қанчалик даромадли?. 935 18.04.2018\nАмалий маслаҳат: компания фойдасини ортиқча харажатларсиз 50 фоизга ошириш йўли. 869 12.04.2018\nМинтақа шарҳи: Наманган вилояти нимаси билан жозибали?. 1019 22.03.2018\nКейс: бир сўм тикмай, муваффақиятли компанияни қандай ташкил этса бўлади?. 1713 3 14.03.2018


Сен йиғлама, болажон! | www.ziyouz.uz\nБош саҳифа ҲикматномаИбратли ҳикоятларСен йиғлама, болажон!\nЧоп этилган 16.07.2016 МуаллифZiyouz.uz\nВақт оқар сувдек ўта бошлади. Ҳаммаси рисоладагидек эди. Аммо, вақт ўтиши билан қалбимни бир хавотир эгаллай бошлади: Илҳомжон гарчи шовқинни тез илғаса-да кўз олдидаги нарсаларга бефарқ қараётганини сеза бошладим. Эримга бу ҳақда айтганимда “ваҳима қилма, туппа-тузук болаку” – деб урушиб бердилар. Орадан икки-уч кун ўтиб қайнонам Илҳомжоннинг кўзини шифокорга кўрсатиш кераклигини ўзлари айтиб қолдилар. Бордик. Мен қўрққан воқеа содир бўлди: таниш шифокор жигаргўшамнинг кўзларида қанақадир парда борлигини, шу сабабли ҳам унинг кўзлари кўрмаслигини айтди…\nҲозирги кунда Илҳомжон мустақил бемалол ўзи юра олади, ҳарфларни ҳам ўргатдим, ёзишгаям анча қўли келишиб қолди. Ўзингга шукр яратган эгам, ўзингга шукр. Фақатгина бир нарса баъзам қалбимни тирнайди. Гоҳида у кўчадан “ая, кўчада бир амаки менга кўзинг кўрми деди, йўқ Тошкентда апараста қилгандан кейин кўради, десам йўғе деб кулди”, “ая, пастки кўчадаги Нодирни аяси бу билан ўйнама, шунча соғлом ўртоқларинг турганда шу билан ўйнайсанми деб уни олиб кетди, лекинчалик Нодир яхши бола у менга “кейинроқ ўйнаймиз“ деди”, “ая, кеча амакимни “айфон”ларини ўйнаётганимда Бакир амаки “ўзи кўзинг тузук кўрмайдию, телефон ўйнашга бало борми” деди”, яна “ая, у киши унақа деди, ая бу киши бунақа деди” деб келганида Аллоҳнинг ўзи кечирсину, одамлардан нафратланиб кетаман. Агарда бунақа гапларни ёш болалар айтса умуман бу ҳақда ўйламасдим ҳам, хафа ҳам бўлмасдим. Аммо, афсуски бунақа гаплар кап-катта одамлардан чиқганидан кейин нима қилай…\n– Овсин, мазза қилиб айландик, фонтанни томоша қилдик, атракционларда учдик. Кейин музқаймоққа бордик – дея гап бошлади овсиним мени бироз тинчлантириш учун. Лекин бу гаплар менинг қулоғимга кирмасди, – Дадаси олдинроқ бориб жой танладилар ва бизни чақирдилар. Навбат кўп бўлганлиги сабабли ҳаммамиз тез-тез танланган стол томон юриб бориб, ўзимизга стул танлаб ўтирдик. Дадаси ҳамма келдими деганларидан кейингина Илҳомжоннинг йўқлигини билиб қолдик. Қарасам у иккита стол нарида эллик ёшлилар атрофидаги 3-4 та нотаниш аёл ўтирган стол томон бораётган эди. Қоронғуда уларни биз деб ўйлаган шекинли, бориб стулга ўтирмоқчи бўлди. Шу пайт Илҳомжон у аёллардан бирига қараб “ойижон сизмисиз” дегани эшитилди. Ўтирган аёллар ярқ этиб ҳаммаси унга қарашди. Бу вақтда мен ҳам уларга яқинлашиб қолганим учун уларнинг юзини чироқнинг ёруғида аниқ кўрдим. Уларнинг юзида кексаларимизнинг юзидаги нур ҳам, аёлларга хос иффат, ҳаё ҳам, ҳеч бўлмаганда бир ожизгина болакайнинг ҳолига ачиниш ҳисси ҳам кўринмасди. Шу пайт улардан бири Илҳомжонга қараб – ойижонингни дадажонингни қучоғидан қидир, нима кўрмисан, мен ойижонингга ўхшайманми – дея тўнғиллай бошлади. Илҳомжон эса беғубор нигоҳини у аёлга қадаб – йўқ, Тошкентда апараста қилгандан кейин кўради, бобом олиб борганлар мани Тошкентга, россаям кўп марта борганман – деб гапира бошлади. – Йўли жуддаям…\nИкки дақиқа ҳайкалдек қотиб қолдим… Вужудимни нафрат кучи эгаллади. Бир пайт қарасам Илҳомжон эгилган кўйи икки қўли билан ерни пайпаслаб “тушиб қолган пули”ни қидираётган экан. Бу ҳолатни кўрган аёл кўринишидаги шайтонлар даврасида бирдан қаҳ-қаҳ отилди. Нафақат аёлларга, балки эркакларгаям, умуман Одам Ато авлодига хос бўлмаган кулги эди бу кулги, Одамзотнинг шайтон измига ўтганидан дарак берарди бу кулги… Музқаймоқ егани келганларнинг ҳаммаси шу томонга қарашди… Аста эгилиб, Илҳомжоннинг қўлидан тутиб ортга қайрилдим. Ортимдаги “аёллар”га эса титроқ овозда, секингина “худога солдим” демоқчи бўлдиму, аммо овозим ҳам чиқмай қолганди.\n– Ая, ўша она манга “пулинг тушди” деди, лекинчалик мани пулим йўғиди… Ая, у она мани алдади, оналарам алдайдими ая! – Болам эшик олдида ҳаммасини эшитиб ўтирган экан.\nУнинг бу сўзлари ва кўзларидаги икки томчи ёш овсинимнинг ҳам кўзларини намлантирди… Ўша кўрмаган, танимаган одамлардан шу қадар нафратландимки, ўша ерда бўлганимда нимадир бўлиши аниқ эди. Боламнинг юзига юзларимни босиб, кўзда ёш билан кўзларидаги ёшни артдим.\n– Йиғлама болам, қалбсизлар йиғласин, қалби кўрлар йиғласин, сен йиғлама болажоним, сен йиғлама…\n← Аввалги Аввалги Такаси Цудзин. Сарҳадлар интиҳоси (ҳикоя)\nКейинги → Кейинги: Шундай бир адабиёт яратайликки… (Чингиз Айтматов ва Анвар Жўрабоев суҳбати) (1987)


04.12.2020 19:49 0 2852\nШимолий Каролина университети (АҚШ) олимлари коронавируснинг йўлига тўғаноқ бўладиган маҳсулотларни аниқлашди. Улар ўз тадқиқотлари натижасини «Frontiers in Plant Science» нашрида чоп этишди.\nТадқиқотчиларнинг маълум қилишича, узум ва кўк чой таркибидаги кимёвий бирикмалар одам организмида вирус тарқалишига энг кўп тўсқинлик қилади. Мутахассисларнинг сўзларига кўра, ушбу маҳсулотлар таркибида SARS-CoV-2 протеаза ферментининг йўлини тўсадиган модда мавжуд.\nБундан ташқари, олимлар қора шоколад билан какао ҳам коронавирус ферментлари фаоллигини сусайтириши мумкинлигини аниқлашди.\nшоколад кўк чой узум коронавирус какао\nКоронавирус Кеча, 20:24


Proclaiming the Word - РАББИЙ ИСО ОЁҚЛАРИ ОЛДИДА | Ваъзлар режаси\nРАББИЙ ИСО ОЁҚЛАРИ ОЛДИДА\n1. ГУНОҲЛАРНИ КЕЧИРИЛИШИ /Луқо 7:38/\nФарзий Раббий Исони ўз уйига таклиф қилганига қарамасдан, у барибир “Унинг оёқлари олдида” яъни пойгакда ўтирмади. Фарзий Исо билан бирга тўрида ўтиришни истади-ю, аммо “пойгакда” бўлмади. Аёл Раббий Исони уйига таклиф қилмади (балким уни уйи ҳам йўқдир) бироқ, у ўзининг энг катта муаммоси – гуноҳи ҳақида биларди. Аёл унга нажот кераклигини биларди. У ўз гуноҳларини Раббий Иоснинг оёқлари олдида олиб келди. РАББИЙ ИСО – ГУНОҲЛАРНИ КЕЧИРУВЧИ ХУДО!\n2. ТЎҒРИ ТАЪЛИМОТ /Луқо 10:39/\nМарям ҳақиқатни билиши кераклигини биларди. Марта Рабий Исони Байтсайдадаги уйига меҳмонга таклиф қилди, аммо айнан Марямгина Раббий оёқлари олдида бўлди. Бирор нарсани билиш учун диққат қилиш керак. Марям Раббий Исони таклиф қилмагани рост, аммо у энг яхши жойни – Раббий оёқлари олдини эгаллади! Бу «яхши улуш» эди.(Лқ. 10:42).\nРАББИЙ ИСО – БИЗНИ БИЛАДИГАН ВА СЕВАДИГАН ХУДО!\n3. ЮПАНЧ /Юҳанно 11:32/\nМарям акасидан жудо бўлди. Бироқ, у қабрга шошилмади, яҳудийлар уни айнан ўша ёққа кетяпти деб ўйлашди. Ўзларини ташвишлари шундоқ ҳам бошидан ошган одамлардан юпанч кутиб бўлмаслигини Мариям тушунарди. У тўғри жойни танлади – Раббий Исо оёқлари олдини. Фақат Угина ҳақиқатан юпатиши мумкин. Маряминг қайғу ва аламини Раббий Исо шодликка айлантирди.\nРАББИЙ ИСО – БИЗ ҚИЙИНЧИЛИКЛАРГА ДУЧОР БЎЛГАНИМИЗДА, БИЗ ҲАҚИМИЗДА ҚАЙҒУРАДИГАН ХУДО!\n4. ФАРЗАНД ҲАЁТИ /Луқо 8:41/\nФарзандининг оғир касаллигини Иаирни Исони излашга мажбур қилди. У Раббийни топиб оёқларини остига йиқилди. Отаси фарзандига бошқа ҳеч ким ҳаёт ато этолмаслигини тушунарди. Раббийси болалар руҳий ўликка айланишлари ва гуноҳлар ичида нобуд бўлишлари ҳақидаги ҳақиқатни Иаир мисоли тасдиқлайди. Ҳамма ҳаммасидан кўра, ота-она меҳри, сув-ҳаво, бошпана, кийим-кечак, озиқ-овқатлардан кўра бу дунёда болаларга Раббий Исо керак. Иаир ўз қайғусини – ўлимли, оғир касал фарзандини Кимга олиб келишни биларди.\nРАББИЙ ИСО – БАРЧА БОЛАЛАРГА ҲАЁТ БЕРИШНИ ИСТАЙДИГАН ХУДО!\n5. МИННАТДОРЧИЛИК /Луқо 17:16/\nЎнта махов Раббий Исони учратишди. Уларнинг ҳар бири ўз ҳаётида Худо севгисини ҳис қилишганди. Барча маховлар касалликларидан покланишди ва ўлим чангалидан озод бўлишди. Энди улар кундалик ҳаётга қайтишлари мумкин эди. Аммо улардан фақат биргинаси Самариялилик Кимга бу учун миннатдор бўлиш кераклигини тушуниб етди. Самариялилик қайтиб келиб, соғайганлардан бири қайтиб келганига эмас, қолган тўққизтаси келмаганлигига ҳайрон бўлган Раббий Исони оёқлари остига йиқилди. Самариялилик икки ҳисса: ҳам жисмоний, ҳам руҳий янгиланди. Миннатдорчилик унинг руҳийликгини белгиси эди.\nРАББИЙ ИСО – МИННАТДОРЧИЛИККА ЛОЙИҚ ХУДО0!\n6. ҚЎРҚУВ УСТИДАН ҒАЛАБА /Ваҳий китоби 1:17/\nРаббий Исони бор шон-шуҳратида кўриб, Ҳаворий Юҳанно қўрқиб кетди. У Раббий Исони яхши биларди, қачонлардан У билан бирга Фаластин йўллари бўйлаб юрган эди, Унинг таълимотини эшитган эди, Уни “ушлаб” кўрган эди. Аммо, Худо Ўғлини шон-шуҳратда кўриб, ёши ўти қолганига қарамай, Унинг оёқлари остига йиқилди! Юҳанно Раббий Исо – Аввалию, Оҳири эканлигини яхши тушунарди. Раббий Исони сўзлашига имкон бериб, Ҳаворий жим турарди. Юҳаннонинг ҳаёти – Раббий Исо учун яшаётган инсоннинг ажойиб намунаси. Удунёдаги энг яхши жой - бу Раббий оёқлари олдида эканлигини тушуниб етди!\nРАББИЙ ИСО – БИЗДАН ШАРАФЛАШИМИЗ ВА ҲАЁТИМИЗНИ ҚАБУЛ ҚИЛИШГА ЛОЙИҚ ХУДО!


Сиз шу ердасиз: Бош сахифа Ҳуқуқий минбар ҲУҚУҚ 2007, 6-сон\nЯратилган куни 13.08.2015 06:37 | | | Кўрилган: 695\nҲУҚУҚ 2007 ЙИЛ 6-СОН\nМамлакатимизда истиқлолнинг дастлабки кунларидан бошлаб Президентимиз томонидан аҳоли даромадлари ва фаровонлиги даражасини муттасил ўстириб бориш бўйича аниқ мақсадга йўналтирилган барқарор ижтимоий сиёсат амалга оширилмоқда. Ҳар уч йилда фуқароларнинг иш ҳақи ва пенсиялари ўрта ҳисобда 2-2,5 баробар оширилишини таъминлаш муҳим стратегик вазифа сифатида қўйилмоқда. 1992 йилдан бери юртбошимизнинг айни мақсадга қаратилган 40 га яқин фармонлари эълон қилинди. 1999 йилдан буён камида 20 йиллик суғурта бадаллари тўланган меҳнат стажига эга аёлларимиз одатдагидек 55 ёшдан эмас, имтиёзли равишда 54 ёшдан пенсияга чиқарила бошланди. 2002 йилнинг 1 январидан мамлакатимизда пенсияни ҳисоблашда эътиборга олинадиган меҳнат стажи давомийлигини таъминлаш йўлга қўйилди. 2005 йилдан эса пенсия маблағларини фуқароларнинг жамғарма ҳисоб варақаларида якка тартибда жамғариш тамойилларига асосланган тизим жорий этилди.\nҲозирги кунда республикамизда 3 млн.га яқин пенсионер мавжуд. Уларнинг 1 млн. 973 минг 626 нафарини ёшга доир, 526 минг 361 тасини ногиронлик, 219 минг 524 нафарини боқувчисини йўқотганлик учун пенсия, 242 минг 18 тасини ижтимоий нафақа олувчилар ташкил этади. Вазирлар Маҳкамасининг 1994 йил 24 июндаги 319-сонли Қарорига асосан 16 ёшгача бўлган ногирон болага ижтимоий нафақа ота ёки онадан бирига яшаш жойидаги туман (шаҳар) ижтимоий таъминот бўлими томонидан энг кам пенсиянинг 100 фоизи миқдорида тайинланади. 16 ёшга тўлгач, соғлиғи ва меҳнат қобилиятига қараб ногиронликнинг уч гуруҳи (I, II, III) белгиланади. Ногиронлик сабаблари, гуруҳлари, шунингдек, у бошланган вақт ва қанча муддатга белгиланиши тиббий-меҳнат эксперт комиссияси (ТМЭК) тарафидан аниқланади. I ва II гуруҳдагилар қонунга биноан маълум иш стажига эга бўлганларидан сўнг ўз нафақаларини пенсия даражасига етказадилар, яъни иш ҳақини ҳисоблатган ҳолда унинг миқдорини кўпайтира оладилар. 1993 йил 3 сентябрда қабул қилинган “Фуқароларнинг давлат пенсия таъминоти тўғрисида”ги Қонуннинг 17-моддасида фуқароларнинг ёшига қараб талаб қилинадиган иш стажи белгиланган. Жумладан, ногиронлар 23 ёшгача 2,26 ёшгача 3,31 ёшгача 5 йиллик ва ҳоказо меҳнат стажига эга бўлишлари зарур. Айтиш лозимки, уларнинг олий ўқув юртида таҳсил олган даври ҳам умумий стажга қўшиб ҳисобланади. Лекин иш стажисиз, фақат ўқиш даврида олинган стипендиялар йиғиндиси билан пенсия ҳисоблатиш мумкин эмас. Маълум иш ҳақини ҳисоблаб пенсия кўпайтириш тартиби ойликнинг ўртача миқдорига асосланади. Ўртача иш ҳақи деганда, айтайлик, 5 йиллик меҳнат стажига эга кишининг барча ойлик миқдорлари бир-бирига қўшилади ҳамда чиққан натижавий ҳисоб 5 йилга, яъни 60 ойга бўлинади. Ўшанда шахснинг ўртача маош миқдори келиб чиқади. Ҳар бир киши умри давомида фақат бир мартагина пенсиясини қайта ҳисоблата олади.\nПрезидентимизининг 2003 йил 23 мартдаги “2003 йилнинг 1 апрелидан бошлаб уй-жой коммунал хизматлар ҳақини тўлаш бўйича бериладиган имтиёзлар ўрнида компенсация пул тўловларини жорий этиш тўғрисида”ги Фармонига асосан бир қатор тоифадаги шахсларга, хусусан, кўриш бўйича I гуруҳ ногиронларига энг кам иш ҳақининг 45 фоизи миқдорида компенсация тўлаш йўлга қўйилди. У кўзи ожиз талабаларга, аниқроғи, университет ётоқхоналарида бепул яшаш ҳуқуқига эга кишиларга ўқиш тугагунига қадар тўланмайди. Таҳсилни тугатиб, бирор ишга жойлашган шахс пенсия ва компенсацияни ҳар ойда ўз ишхонасидан олишга мажбурдир. Фуқаролар, яъни эркаклар 60, аёллар 55 ёшдан ёшга доир меҳнат пенсиясига чиқадилар. Ногирон фарзанди бор оналарнинг боласини парваришлаш учун кетган даври иш стажига қўшиб ҳисобланганда камида 20 йилни ташкил этса, умумий белгиланган 55 ёшни 5 йилга қисқартирган ҳолда уларга пенсия тайинланади. Шунингдек, қонунга асосан 16 ёшгача бўлган ногирон болага, ўзгалар парваришига муҳтож (даволаш муассасасининг хулосасига кўра) 80 ёшга тўлган қарияларга ишламасдан қараб турган шахс пенсия олиш ҳуқуқига эришганида унинг иш стажига ўша кетган вақт қўшиб ҳисобланади. Ногиронлар эса меҳнат пенсияси ёшига етгач, ўз ихтиёрига қараб ё ёшга доир, ё ногиронлик пенсиясини олишлари мумкин.\nХабарингиз бор, шу йилнинг 17 сентябрида Президентимизнинг “Пенсионерларни ижтимоий қўллаб-қувватлашни кучайтириш борасидаги чора-тадбирлар тўғрисида”ги Фармони эълон қилинди. У том маънода кўплаб юртдошларимизнинг ижтимоий жиҳатдан қўллаб-қувватланишига хизмат қилди, десак муболаға бўлмайди. Албатта, муштарийларимиз орасида фармоннинг асл моҳиятини англолмаган, пенсияларнинг айнан қайси миқдордагилари ошиши ҳақида етарли маълумотга эга бўлмаган кишилар учрайди. Ушбу масалани ойдинлаштириш мақсадида уни баҳоли қудрат шарҳлашга ҳаракат қиламиз. Аёнки, “Фуқароларнинг давлат пенсия таъминоти тўғрисида”ги Қонуннинг 31-моддасига биноан шу пайтгача пенсия ҳисоблашда энг кам иш ҳақининг 7 каррасидан ошмайдиган ўртача иш ҳақи даражасига амал қилинарди. Эндиликда, яъни шу йилнинг 1 октябридан бошлаб пенсия ҳисоблаш учун асос бўладиган иш ҳақининг максимал миқдори энг кам ойлик миқдорининг 7 дан 8 каррасигача оширилди. Содда қилиб айтадиган бўлсак, кимнинг ўртача ойлиги энг кам иш ҳақининг 8 баробари миқдорида ёки ундан кўп бўлса, пенсия 14 фоизга, агар 7 ва 8 баробар орасида бўлса, тегишлича 14 фоизгача кўпаяди. Мазкур Фармон кучга кирган пайтда энг кам ойлик 15525 сўмни (16 ноябрдан 18630 сўм этиб белгиланди) ташкил этган. Олайлик, кимнингдир ўртача иш ҳақи 155 минг сўмдан кўпроқ (бу энг кам иш ҳақининг 10 баробари демакдир), бошқа бировники эса 108 минг 675 сўм атрофида, бу энг оз ойликнинг 7 каррасига тенг келади ва уларнинг иккаласига ҳам 108 минг 675 сўм миқдоридан келиб чиқиб пенсия тайинланарди. Чунки биринчи келтирилган шахс юқори маош олгани билан ўрнатилган чегара иккинчи мисол қилинган кишидан кўпроқ пенсия олишига йўл қўймайди. Янги ҳуқуқий ҳужжат асосида эса энди биринчи шахсга 108 минг 675 сўм эмас, 124 минг 200 сўм миқдоридан келиб чиқиб пенсия тайинланади. Қайд этиш лозимки, илгари тайинланган пенсиялар миқдори ҳам янги норматив асосида кўриб чиқилади. Яъни кимнинг пенсияси ҳисоблатилган вақтда ўша пайтда энг кам ойликнинг 7 карраси миқдорига тўғри келса, у энди яна бир каррага ошади. Масалан, қайсидир фуқаронинг ҳақиқий ҳисоблаб чиқилган ўртача бир ойлик иш ҳақи 138 минг 750 сўмни, жами иш стажи 32 йилни (ортиқчаси 7 йилни) ташкил этиб, пенсияни ҳисоб-китоб қилиш учун бу иш ҳақи 108 минг 675 сўм билан чегараланган ва 67 минг 378 сўм 50 тийин (108675 х 55% – таянч миқдор + 108675 х 7% – стаж учун ошириш) пенсия тайинланган. Ўртача иш ҳақи энг кам ойликнинг 8 каррасидан (124200 сўм) юқори бўлганлиги учун эндиликда ушбу пенсияни ҳисоблашда энг кам иш ҳақининг 8 карраси инобатга олинади. Ҳисобга олинган янги ўртача бир ойлик иш ҳақидан пенсиянинг таянч миқдори (124200 х 55% = 68310 сўм) ва стаж учун ошириш (124200 х 7% = 8694 сўм) ҳисоблаб чиқарилади. 2007 йил 1 октябрдан бошлаб ушбу пенсиянинг умумий миқдори 77004 сўм қилиб (68310 +8694) белгиланган. Яна бир мисол. 2007 йил 1 августдан ҳисоблаб чиқарилган ўртача бир ойлик иш ҳақи 97 минг 800 сўмни ташкил этади. Мазкур ўртача иш ҳақи энг кам ойликнинг 7 каррасидан кам бўлганлиги сабабли у қайта ҳисобланмайди. Қайси вақтда ҳисобланганига қарамай, кимнинг пенсияси энг кам иш ҳақининг 7 баробари миқдорига етмаса, ушбу сумма ўз ҳолича сақланиб қолади.\nЭслатиш жоизки, аҳоли даромадларини янада кўпайтириш мақсадида шу йилнинг 23 октябрида Президентимиз тарафидан ойлик, пенсия, стипендия ва нафақалар миқдорини 1,2 фоизга ошириш тўғрисида янги фармон қабул қилинди.


Республикамизда Давлат Олий таълим муассасаларига ўқишга кириш бўйича қандай янгиликлар бор? » “Нуробод” газетаси\nРеспубликамизда Давлат Олий таълим муассасаларига ўқишга кириш бўйича қандай янгиликлар бор?\nЎзбекистон Республикаси Президентининг 2019 йил 14 майдаги "Олий таълим муассасаларига тест синовлари орқали қабул қилиш тизимини такомиллаштириш бўйича қўшимча чора-тадбирлар тўғрисида"ги қарори ҳамда Республика таълим муассасаларига ўқишга қабул қилиш бўйича Давлат комиссияси йиғилишининг 2019 йил 19 декабрдаги 11-сон баёни билан 2020-2021 ўқув йили қабулидан Республика олий таълим муассасаларининг бакалавриат таълим йўналишларига мос тест синови топшириладиган фанлар мажмуаси, тест топшириқлари сони ҳамда баҳолаш мезонлари тасдиқланди.\nБарча тест топширувчилар учун 3 та фан мажбурий бўлиб, улардан биринчиси она тили (ўзбек, рус ёки қорақалпоқ тили) - 15 та савол (ҳар бири учун 2,1 баллдан, максимал балл - 31,5 балл); иккинчиси математика - 15 та савол (ҳар бири учун 2,1 баллдан, максимал балл - 31,5 балл); учинчиси Ўзбекистон тарихи - 15 та савол ( ҳар бири учун 2,1 баллдан, максимал балл - 31,5 балл).\nЖами тўплаш мумкин бўлган балл - 94,5 балл.\nБакалавриат таълим йўналишига 2 та фан мос бўлиб, улар биринчи фан 30 та савол (ҳар бири учун 3,1 баллдан, максимал балл - 93 балл) ҳамда иккинчи фан 30 та савол (ҳар бири учун 3,1 баллдан, максимал балл - 93 балл). Жами тўплаш мумкин бўлган балл - 186 балл.\nУмумий ҳолда, 2020-2021 ўқув йили қабулида абитуриентларга 5 та фан бўйича жами 105 та тест топшириғи берилади. Бунда тўплаш мумкин бўлган максимал балл - 280,5 баллни ташкил этади.\nЎзбекистон Республикаси Вазирлар Маҳкамасининг 2019 йил 13 майдаги "Олий таълим муассасаларига ўқишга қабул қилишда миллий ҳамда халқаро баҳолаш тизимлари сертификатларини татбиқ қилиш чора-тадбирлари тўғрисида" ги қарори бўйича 2020-2021 ўқув йилидан бошлаб тест синовлари (касбий (ижодий) имтиҳон) мажмуасига чет тили фани киритилган барча бакалавриат таълим йўналишларига ҳужжат топширган миллий ёки халқаро сертификат даражаларига эга бўлган абитуриентларга ушбу фанлардан имтиҳонларсиз белгиланган максимал балл берилиши назарда тутилган.\n» ХАЛҚ ТАЪЛИМИ ТИЗИМИНИ РИВОЖЛАНТИРИШ МАҚСАДИДА ўқув-амалий семинар бўлиб ўтди


Ўтган вақт мобайнида ҳар икки маҳаллада ҳам ободонлаштириш ва кўкаламзорлаштириш ишлари олиб борилиб, уйларнинг ташқи кўриниши, кўчалар, ички йўлларга гуллар, манзарали дарахтлар экилди. Табиий газ қувурларига ишлов берилиб, сув йўллари тозаланди, маиший чиқиндилар чиқариб ташланди. Бу ҳудудда жойлашган тарихий зиёратгоҳлар, қабристонларда тозалик ва орасталик юмушлари бажарилди.\nБунёдкорлик ишлари жараёнида аниқ мақсадли чора-тадбирлар режаси асосида тоза ичимлик суви тармоқларини тортиш, йўлларга шағал ётқизиш ва асфальтлаш, ички йўллар ва пиёдалар йўлакчаларини жорий таъмирлаш каби устувор вазифаларни амалга ошириш белгиланди.\nҲозирги кунда Тошкентлигузар МФЙдаги 720 та хонадонда 1500 нафардан зиёд аҳоли истиқомат қилади. Шу кунга қадар эскирган бетон мосламалар ўрнига 102 та янги электр таянч устунлар ўрнатилди. Электр таъминотидаги зўриқишларнинг олдини олиш мақсадида 1 та янги трансформатор ўрнатилди. Замонавий болалар майдончаси барпо этилди. Маҳалла гузарида кутубхона ташкил этилди. Шу ердаги тикувчилик цехида эса 10 нафарга яқин маҳалла қизлари болалар кийим-кечакларини тикишади. Қандолат маҳсулотлари тайёрлаш юмушларига маҳалланинг 140 нафар хотин-қизлари жалб этилган. Новвойчилик, сандиқсозлик жадал ривожланиши учун тижорат банкларига ўнлаб оилавий тадбиркорларнинг бизнес-режалари тақдим этилди. Шу кунгачача аҳоли томорқаларида 45 та иссиқхона барпо этилишига эришилди.\n2017 йил ва жорий йилнинг ўтган даврида маҳалламизда бирорта ҳам жиноят қайд этилмагани учун яқинда туман ҳокимлиги томонидан маҳалла раиси, профилактика инспектори ва посбон муносиб рағбатлантирилди, –дейди МФЙ раиси Акбархўжа Турсунов. – Шунингдек, Тошкентлигузар хорижда ишловчилар сони камлиги бўйича вилоятда энг намунали маҳалла ҳисобланади. Маҳалламизда “Меҳригиё” хусусий корхонаси, ғишт заводи, минерал сув ишлаб чиқариш цехи сингари тадбиркорлик субъектлари сони тобора кўпайиб бораётгани бундай ижобий натижалар салмоғини янада ошириш имконини беради.\nКатта Кенагас маҳалласи туманнинг энг қадимий қишлоқлари сирасига кириб, Қўқон – Фарғона автомагистрали бўйида жойлашган файзли масканда ҳазрат Ҳазиний уй-музейи, зиёратгоҳи жойлашган. Эзгу ташаббуслар доирасида мазкур тарихий масканга олиб борувчи йўлларда ҳам бунёдкорлик ишлари олиб борилди. Катта кўчада анвойи гуллар, манзарали дарахтлар экилиб, аҳоли хонадонларининг ташқи кўриниши кўркам кўринишга келтирилди. Ҳудуд манзарасини бузиб турган эски қурилмалар, дарахтлар кесилиб, ичимлик суви тармоқларини янгилаш, ариқларни тозалаш ва сув йўлларини яхшилаш ишлари олиб бориляпти. Аҳоли мурожаатлари асосида 5-6 та ички кўчаларга шағал ётқизиш ишлари давом этмоқда.\n“Обод қишлоқ” дастури ижроси юзасидан туман ҳокимлигининг махсус комиссияси фаолияти ташкил этилиб, ҳар бир кўча, оила кесимида муаммолар аниқланиб, амалий таклифлар ўрганиляпти. Ҳозирги кунга қадар 52 та кам таъминланган оила алоҳида эътироф этилиб, ушбу оилалардаги иқтисодий ҳолат, ижтимоий-маънавий муҳитни яхшилашга кўмаклашиляпти.\nМаҳалла раиси Аббосхон Дадахоновнинг қайд этишича, бугунги кунда шаҳарсозлик меъморчилиги талаблари асосида савдо, хизмат кўрсатиш ва сервис шохобчалари қуриш, тикувчилик цехи, томорқа хўжаликларида иссиқхоналар барпо этиш сингари таклифлар умумлаштириляпти. Дастур асосида бу каби замонавий мажмуалар қурилиши маҳалла қиёфаси муҳташам кўринишга эга бўлишини таъминлайди.\n« Ўзбекистонда “Ҳар бир оила – тадбиркор” дастури амалга оширилади\n“Бизга бўлаверади” қабилида ишлаш асло кечирилмайди »


“Спортинг” Криштиануни ўз сафига қўшиб олди\n16 май, 2017, 23:10 856\n“Реал” клуби ҳужумчиси Криштиану Роналдунинг профессионал фаолиятидаги илк клуб “Спортинг” яна бир Криштиану билан шартнома имзолади. Гап “Бетис” жамоасининг италиялик собиқ футболчиси Криштиану Пиччини ҳақида бормоқда.\n“Спортинг” ушбу футболчининг тақдимот маросимини клуб сафидан етишиб чиққан юлдузлар – Луиш Фигу хамда Криштиану Роналдуларнинг сурати туширилган баннернинг олдида ўтказди. Қайд этиш жоиз, бу “шерлар” сафига келиб қўшилган ҳар бир футболчи билан содир бўладиган жараёндир.\nИталиялик Криштиану ҳимоячи амплуасида тўп суради ва “Бетис” сафида ушбу мавсум адаши тўп сурадиган “Реал”га қарши икки бор баҳс олиб борди. Ҳар иккала “дуэл”да ҳам португалиялик футболчининг қўли баланд келди. Роналду бу ўйинларда иккита тўп киритди. Пиччини эса бу ўйинларда қизил карточка олиш билан “чекланди”.


Ўзини ўзи молиялаштиришга ўтадиган дастлабки 10 та ОТМ белгиланди | NORMA.UZ\nЎзини ўзи молиялаштиришга ўтадиган дастлабки 10 та ОТМ белгиланди\nУлар Вазирлар Маҳкамасининг 2019 йил 3 декабрдаги 967-сон қарорида келтирилган.\nЭслатиб ўтамиз, 2020 йилдан бошлаб олий таълим муассасаларини босқичма-босқич ўзини ўзи молиялаштириш тизимига ўтказиш тўғрисида Президентнинг 2019 йил 11 июлдаги ПҚ-4391-сон қарорида айтилган эди.\nҚабул қилинган ҳужжат бу биринчи навбатда дахл қиладиган ОТМ рўйхатини тасдиқлади. Келгуси йилнинг 1 январидан бошлаб қуйидагилар тажриба-синов тариқасида янги тизимга ўтади:\nСамарқанд иқтисодиёт ва сервис институти;\nЎзини ўзи молиялаштиришга ўтаётган ОТМнинг асосий ҳуқуқлари 11.07.2019 йилдаги ПҚ-4391-сон қарорнинг 9-бандида келтирилган. Бундан ташқари, улар учун қуйидаги вазифалар белгиланди:\nтегишли соҳадаги долзарб муаммоларни ҳал этишга йўналтирилган илмий изланишларни ташкил этиш, илмий-педагог кадрлар тайёрлаш;\nреспублика ва хорижий олий таълим муассасалари ҳамда илмий марказларга истиқболли ёш битирувчиларни магистратура ва докторантурага юбориш;\nпрофессор-ўқитувчилар ўртасида (1 йиллик) муддатли шартномалар тузиш амалиётини жорий этиш.\nОТМ васийлик кенгашларининг қарорига асосан янги факультетлар, бакалавриат таълим йўналишлари ва магистратура мутахассисликлари ташкил этилиши мумкин.\nОТМлар тўлов-контракт асосида ўқитиш қийматини ўзи белгилайди ва 2020/2021 ўқув йилидан бошлаб, у бир талабани бир йиллик ўқитиш харажатларидан келиб чиқиб белгиланади. ОТМ контрактни тўлаш муддатларини ҳам талабалар билан тузилган шартнома асосида мустақил равишда белгилайди.\nТажриба-синов натижалари ва қолган ОТМларни янги тизимга ўтказиш бўйича таклифлар 2021 йилнинг 1 ноябрига қадар Ҳукуматга тақдим этилади.\nҲужжат Қонун ҳужжатлари маълумотлари миллий базасида эълон қилинган ва 4.12.2019 йилдан кучга кирди.


8 март куни Ўзбекистонда ўзгарувчан ҳаво кузатилади\n16:02 / 07.03.2017\nРеспублика Гидрометеорология марказининг хабар беришича, 8 март куни Тошкентда ҳаво ўзгариб туради, ёғингарчилик бўлмайди. Шарқдан секундига 3-8 метр тезликда шамол эсади. Кечаси 0-2, кундузи 13-15 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 0-5 даража совуқ, кундузи 8-13 даража илиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 0-5 даража илиқ, баъзи жойларда 2 даражагача совуқ, кундузи 10-15 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, ёғингарчилик бўлмайди. Шарқдан секундига 5-10 метр тезликда шамол эсади. Кечаси 3 даража совуқ, 2 даража илиқ, кундузи 8-13 даража илиқ бўлади.\nЎзбекистон об-ҳаво маълумоти


Намозда қўлларни киндик остига қўйиш ва унинг илмий асослари – oliymahad.uz\nАбу Жуҳайфадан ривоят қилинади. Али розияллоҳу анҳу айтади: “Намозда киндик остига кафтни кафт устига қўйиш суннатдир”. Абу Довуд, Аҳмад ва Дорақутний ривоят қилган.\nАбу Воил Абу Ҳурайра розияллоҳу анҳудан ривоят қилади: “Намозда кафтларни кафтлар устига, киндик остида ушлаб турилади”. Абу Довуд ривояти.\nЗафар Аҳмад Усмоний раҳматуллоҳи алайҳ “Эълолус сунан” китобида юқоридаги ҳадисларни келтириб, унга қуйидагича изоҳлайди: “Абу Ҳанифа раҳматуллоҳи алайҳ икки қўлни киндик остига қўяди, деган. Молик ва Шофеъий раҳматуллоҳи алайҳлар икки қўлни кўкрак остига, киндик устига қўяди, деганлар. Аҳмад раҳматуллоҳи алайҳдан уч хил ривоят бор. Уларнинг энг машҳури ҳанафий мазҳаби кабидир…”.\n“Суннат қилинган зикр мавжуд бўлган ҳар бир қиёмда киндик остига ўнг қўлини чап қўлининг устига қўйиб туради. Рукуъдан турганда ва икки ҳайит такбирлари орасида ёнига туширади”.\nИмом Косоний “Бадоъи” асарида:\n“Қўлни қўйиш ўрнига келсак, эркакларга киндик ости, аёлларга кўкрак устидадир”.\nТошкент ислом институти Сиртқи бўлим талабаси,\nАндижон “Саййид Муҳйиддин махдум” ўрта махсус ислом билим юрти мударриси Равшанбек ЎРИНБОЕВ\n1183800cookie-checkНамозда қўлларни киндик остига қўйиш ва унинг илмий асослариno\nОлдингиЯнги лойиҳа: Ақида дарслари “Фиқҳи акбар китоби” 1-қисм (Аудио)КейингиИмом Бухорий халқаро илмий-тадқиқот марказининг манбалар хазинасида сақланаётган “Усмон мусҳафи”


22:11 / 25.05.2017\n1.Ўзбекистон мусулмонлари идораси Фатво ҳайъатининг милодий 2017 йил (ҳижрий 1438 йил) учун Закот нисоби 1 гр. тиллонинг бугунги кундаги бозордаги ўртача нархи 185 000 (бир юз саксон беш минг) сўм эканлигини эътиборга олиб, 85 гр. тилло ҳисобидан закот нисоби 15 725 000 (ўн беш миллион етти юз йигирма беш минг) сўм эканлиги ва мазкур сумманинг қирқдан бир ҳиссаси, яъни 393 125 (уч юз тўқсон уч минг бир юз йигирма беш) сўм закот чиқариш тўғрисидаги миқдор маъқуллансин!\n2. Бу йилги Фитр садақаси миқдори вилоят, шаҳар ва туман бозорларидаги 2 кг. буғдой нархидан келиб чиққан ҳолда белгилансин! (Масалан 2017 йилда Тошкент шаҳар бозорида 1 кг. буғдойнинг нархи ўртача 3.000 сўм бўлса, демак 2 кг. буғдой нархи 6.000 сўм бўлади).\n3. Бу йилги Фидя миқдори доимий узр билан рўза тутолмайдиган кишилар учун бир оч одамнинг бир кунлик озиқ-овқати баробарида бўлиб, ўртача 12.000 (ўн икки минг) сўм деб белгилансин!


23 February 2017 - 9:00\n(йигирма иккинчи мақола)\nШАНТАЖ – 1\nЎзМТРК раисига берилган навбатдаги саволга ўтилишидан олдин худди шу савол билан бевосита боғлиқ бўлган муҳим воқеалар тафсилотига тўхталмоқчиман.\n2012-2013 йилларда менга шантаж қилиниши билан параллел равишда “Ўзбекистон” радиосининг Қорақалпоғистон Республикаси ва вилоятлар мухбирлари тармоғининг бош муҳаррири Шодиёр Ҳазратқулга нисбатан ҳам шу тармоқнинг масъул ходими, ўзини дуч келган ерда Ўзбекистон ёзувчилар уюшмаси аъзоси ҳамда Ўзбекистон журналистлар уюшмаси аъзоси дея таништириб юрадиган Собира Бўлдиева томонидан шантажнинг ақл бовар қилмайдиган амаллари қўлланила бошлади.\nУшбу ҳаракатнинг бошида Ўзбекистон миллий телерадиокомпаниясининг раҳбари Алишер Ходжаев ҳамда унинг режим ва хавфсизлик хизмати бўйича ўринбосари Баҳром Ўтанов турганлигига ҳеч қандай шубҳа йўқ эди. Чунки компаниядан Малоҳат Эшонқулова ва Саодат Омоновалар ишдан ҳайдалганларидан сўнг навбат бизга етиб келганди. Сабаби Шодиёр Ҳазратқул ҳам ўз муҳарририятининг гонорар фондини алоҳида қилиб ажратиб олиш учун раҳбарият билан анча-мунча конфликтга борганди ва у бу борада талашиб-тортишиб бўлса-да ўз мақсадига эришганди. Илгари ушбу тармоқнинг мухбирлари ўзларининг гонорар фондлари бўлмаганлиги учун бошқа муҳарририятларга берилган ёки тайёрлаб эфирга узатилган материал-эшиттиришлари учун гонорарларини ололмасдан сарсон-саргардон бўлиб юришарди. Шодиёрнинг елиб-югуришлари ортидан шу оворагарчиликка чек қўйилди. Лекин бу нарса раҳбариятга ҳеч ҳам хуш келмасди. Шунинг учун мухбирлар тармоғининг бош муҳаррири ҳам қора рўйхатга тушиб қолганди…\nШодиёр Ҳазратқулнинг қўл остида ишлайдиган ходимаси Собира Бўлдиева унга нисбатан фитна-шантажни бошлаб юборди. Тўғриси, ёши элликдан ошиб, олтмишга қараб кетаётган бу аёлнинг ўз бош муҳаррири, қолаверса, ўз ўғли тенги бир йигитга нисбатан қилган туҳматларининг нақадар ишончсиз ва уятли эканлигини эшитиб, “Наҳотки бу аёл шу даражага бориб етган бўлса?” – дея ҳайратдан ёқа ушлайсиз. Ҳоҳ ишонинг, ҳоҳ ишонманг, ташқаридан қараганда дастлаб туппа-тузук кўринган бу аёл раиснинг ва режимнинг ноғорасига ўйнаб, фарзанди қатори йигит шаънига жуда хунук мағзавалар ағдарди. Яъни “Шодиёр Ҳазратқулов уч йилдан буён менга интим алоқа таклиф қилиб, ҳоли-жонимга қўймай келади. Рад этганим учун мени зўрламоқчи бўлди. Ҳатто мени уриб, қаттиқ тан жароҳати етказди…” дея юзсизларча туҳмат қилишдан ҳам тап тортмади.\nШу нуқтада бир нарсага эътиборингизни қаратмоқчиман: Шу вақтга довур, яъни Шодиёр радиога ишга келганидан буён бирор бир ходим унинг хотин-қизларга шилқимлик қилиш уёқда турсин, ҳатто ортиқча гап-сўз отгани, ахлоқсизлик қилганини кўрган ё эшитган эмас. Шодиёрнинг ҳамкасблар орасида маданиятли, ахлоқли ва билимли журналист сифатида ҳурмат ва эътибор қозонганини ҳисобга олсак, С. Бўлдиева айтганидай, “ифлос ниятини амалга ошириш мақсадида онаси тенги аёлга қўл кўтариши ва тан жароҳати етказиши” мутлақо ҳазм қилиб бўлмайдиган ва ақл бовар қилмайдиган гап эди. Демоқчи бўлганимиз шуки, бу даргоҳда раисга, умуман, ЎзМТРК раҳбариятининг бирор бир қарорига (ҳатто бу қарор ҳарқанча тутуриқсиз ва ноқонуний бўлса ҳам) қарши чиққан одам ҳарчанд этаги тоза бўлмасин, унга нисбатан шундай балчиқлар чапланадики, бошига тутгани соябон тополмай қолиши ҳеч гап эмас. Зеро, раис жаноблари ва унинг режим ва хавфсизлик бўйича ўринбосарлари бундай шантажларнинг ўта ҳадисини олганлардан. Ўз ҳақ-ҳуқуқини таниган, керак пайтда нафақат ўзининг, балки ҳамкасбларининг ҳаққини, ҳақиқатни, адолатни талаб қила оладиган ходимларни жамоа ичида обрўсизлантириш учун арзимаган лавозим ёхуд кичкинагина бир манфаат учун исталган пайтда исталган шантажни ижро этиб бера оладиган иймон-иродаси суст “кадр”лар етарлича…\nХуллас, Шодиёрга нисбатан уюштирилган шантажнинг охири Тошкент шаҳар Ҳамза тумани жиноят ишлари бўйича судида кўрилишгача бориб етди. Икки марта кўрилган мазкур ишда суд аввал камроқ жарима ҳукмини эълон қилди. Иккинчи маротаба кўрилганида ҳам судда илгари сурилган айблар ўз тасдиғини топмаса-да, яна бош муҳаррирни айбдор деб топишди. Ва унга нисбатан “мана сенга керак бўлса” дея жаримани бир неча баробар ошириб қўйишиб, ҳукмни эълон қилишди. Чунки, ЎзМТРК раисининг режим ва хавфсизлик хизмати бўйича ўринбосари Баҳром Ўтанов раиснинг шахсан топшириғига кўра, суднинг иккинчи маротаба ўтказилиш жараёнига аралашган. Янада аниқроғи, суд раисига телефон қилиб қўйган. Ваҳоланки, Собира Бўлдиева ҳафталаб ишга келмасдан, фақат ойлик-маош берилаётган вақтлардагина ҳозиру-нозир бўлаётганлиги, дуч келган ходимнинг овозини диктофонга ёзиб олаётганлиги ва бу ёзувлар радиодаги монтажхоналардаги компьютерларга кўчирилганлиги фош бўлиб қолиб, катта ҳажмдаги аудиоёзувлар бутун телерадиокомпания миқёсида кенг тарқалиб кетиб ундаги баъзи ўта ножоиз-беҳаё сўзлар-у, мулоқотлар жамоадаги муҳитга салбий таъсир этаётганлиги ҳамда у бундай ҳатти-ҳаракатлари билан меҳнат қонунчилигини, мавжуд тартиб қоидани қўпол равишда бузаётганлиги ҳақида бош муҳаррир Шодиёр Ҳазратқул раҳбариятга бир эмас, икки эмас 5-6 маротабалаб рапорт-билдирги ёзиб берган. Афсуски, раҳбарият томонидан бу билдиргига нисбатан ҳеч қандай реакция бўлмаган ва деярли муносабат ҳам билдирилмаган. Аксинча, С.Бўлдиевани шахсан раис қўллаб-қувватлаб, уни ҳимоялашни янада кучайтирган. Нима сабабдан шундай йўл тутилганлигини тушуниб олиш учун энди жуда катта ақл керак эмас..\nТабиийки, бундай айримчалик, гуруҳбозлик, адолатсизлик ва кутилмаган зарбадан Шодиёр анча гангиб қолди. Ахир, ҳазилакам гапми, Собира Бўлдиеванинг бўҳтонлари экспертиза жараёнида тасдиқланмаган, Шодиёрнинг ҳақлигига тирик гувоҳлар судда кўрсатма берган, аммо шунга қарамай судда Шодиёр Ҳазратқул “қора”ю, товон тўловчига, бўҳтончи С. Бўлдиева эса “оппоқ” ва жабрдийдага айлантирилган. Қани мантиқ, қани адолат, қани ҳақиқат?…\nШодиёрнинг якка ўзи бу тўдага бас кела олмаслигига кўзи етди чоғи, у ҳам алам билан ҳақиқатни қарор топтириш қасдида уларга муносиб жавоб қилишга киришди ва бунга эришди. Учинчи бор улар ўртасидаги иш Тошкент шаҳар жиноят ишлари бўйича судида кўрилганида Шодиёр айбсиз деб топилиб, унга нисбатан қўлланилган жарималар бутунлай бекор қилинди. Ана энди бундай ҳолатдан сўнг аламзадалик навбати Ходжаев ҳамда Ўтановга келди. Бу иккиси анча безовта бўлиб қолди. Шодиёр Ҳазратқулга нисбатан қилинган шармандали туҳмат фош бўлиб, миси чиқиб қолганидан сўнг, улар алам устида қутуриб, мустақил фикрли, ўз позициясига эга бўлган журналистларга нисбатан янада қабиҳроқ, янада разилроқ, янада шафқатсизроқ ва пухтароқ шантаж режаларини туза бошладилар. Улар тузган қора рўйхатнинг энг аввалида, табиийки, камина турарди…


Гётце “Ливерпуль”га ўтиши мумкинлиги ҳақидаги хабарни инкор қилмади » Скачать музыку бесплатно новинки музыки 2016-2017\nГётце “Ливерпуль”га ўтиши мумкинлиги ҳақидаги хабарни инкор қилмади\nКомментариев: 0 Просмотров: 250 Дата: 9-01-2016, 15:00 “Бавария” ярим ҳимоячиси Марио Гётце “Ливерпуль”га ўтиши мумкинлиги ҳақидаги хабарни инкор қилмади, айни пайтда масала узил-кесил ҳал қилинмалагинини тан олди. “Ҳозирча масала очиқ қолмоқда. Мавсум охирида ишлар қандай кетишини кўрамиз”, - деди у.“Менинг “Бавария” билан шартномам 2017 йилга қадар мўлжалланган, - сўзида давом этди футболчи. – Янги мураббий мен ҳақимда нима деб ўйлаши ҳам муҳим. Унинг фикри ҳал қилувчи фикр бўлади. Ҳаммаси клубнинг ва мураббийнинг фикрига боғлиқ бўлади”.


Чилида талабалар президент саройига ёпирилиб киришди\n07:25 / 25.05.2016\nЧили пойтахти Сантьяго шаҳрида ҳукуматнинг таълим соҳасидаги ислоҳотларига қарши норози бўлаётган талабалар президент саройига ёпирилиб киришди.\nReuters ахборот агентлигининг маълум қилишича, талабалар Чили президентининг расмий қароргоҳи – Ла Монеда саройига асосий кириш орқали киришган. Ёшлар худди сайёҳлар каби кийимда – оловранг бейсболка ва рюкзакларда бўлишган. Улар сарой орқали ўтиб, ички ҳовлига ўтишган ва "Диққат: бугун ҳужум бошланади" деган ёзув бўлган плакатларни намойиш қилишган. Сарой қўриқчилари уларни саройдан чиқариб ташлашга уринишган, бироқ норозилар қаршилик кўрсатган.\n"Бугун биз, Чили талабалари, Ла Монедага президент ва Чили ҳукуматини улар таназзулга учраганларидан воқиф қилиш учун кирдик", деб айтди Чили талабалар конфедерацияси вакили.\nАссошиэйтед Пресс ахборот агентлиги маълумотларига кўра, норозилик акциясида ўнлаб талабалар иштирок этган, улардан 19 нафари ҳибсга олинган.\n2015 йил декабрида Чилида бепул олий таълим ҳақида қарор қабул қилинганди. Янги меъёр Чилида март ойида бошланган янги ўқув йилидан амал қила бошлаган. Бироқ талабаларнинг айтишича, бу имкониятдан бор-йўғи 14 фоиз талабаларгина фойдалана олишган.


15 сценарий учун 5 миллиард. 15 нафар дебютантлар махсус сертификат билан тақдирланди - EFFECT.UZ\n. 14:18 | 07.05.2021\nЎзбекистон электрон оммавий ахборот воситалари Миллий ассоциацияси ташаббуси билан бир қатор ҳамкор ташкилотлар кўмагида 3-7 май кунлари ўтказилаётган “Янги Ўзбекистон. Янги нигоҳ” медиа-ҳафталиги давом этмоқда.\nМаълумки, Ўзбекистонда ёш истеъдодлиларни қўллаб-қувватлаш, уларнинг маҳоратини юзага чиқариш юзасидан кўплаб ишлар амалга оширилмоқда. Мазкур медиа-ҳафталикда ҳам ёшлар масаласига алоҳида эътибор қаратилган.\nКечки дастур бўйича соат 18:00 да Кинематография агентлигининг ёш киноижодкорларини тақдирлаш, питчинг жараёнида танлаб олинган ва “Ёшларни қўллаб-қувватлаш ва аҳоли саломатлигини мустаҳкамлаш йили”га бағишланган ёшлар учун фильмлар яратиш бўйича грантларни тақдим этиш маросими бўлиб ўтди.\nМаросимда Бош вазир ўринбосари Азиз Абдуҳакимов ҳамда агентлик Бош директори Фирдавс Абдухолиқов сўзга чиқишди. Ёшларни қўллаб-қувватлаб, келгуси ишларига катта муваффақиятлар билдирилди.\nБу йили иккинчи маротаба ўтказилаётган “Дебют” қисқа метражли фильмлар фестивалида ёш режиссёрларнинг фильмлари грант асосида суратга олинади.\nУнда 100 га яқин топширилган сценарийлардан 40 таси саралаб олинган ва қайта ишлашга топширилган эди. Бугунги грантларни тақдим этиш маросимида сценарийларни энг охирги вариантлари қабул қилиниб, 15 та энг сара ғолибларга махсус сертификатлар тақдим этилди.\nEffect.uz мухбирлари шундай махсус сертификат олган сценаристлардан интервью олди.\n“Жуда хурсдандман. Албатта сараланган сценарийларни ичида мени ижодим ҳам бўлишини кутгандим. Сабаби бу сценарий жамиятимизда бўлиб ўтган воқеалар асосида ёзилган. Бу ижодим ҳар бир инсоннинг бошидан ўтган бўлиб, болалик даврларида ва мактабда ўқиган пайтларини беихтиёр эслаб ўтишади.\nҲозир сценарий ҳақида тўлиқ маълумот беролмайман, чунки суратга олинмаган сценарийни айтиб бўлмайди. Тайёр бўлганидан кейин томошабинларнинг ўзлари баҳо беришади”,- деди “Ҳамроҳ” кинолойиҳаси сценаристи.\n“Янги Ўзбекистон. Янги нигоҳ” медиа-ҳафталигида “Девор” номли сценарийси билан қатнашган ва сертификат билан тақдирланган Сардор Маҳмудов ҳам ўзининг сценарийси ҳақида гапирди.\n“Янги Ўзбекистон бу менимча муносабат бўлса керак, чунки ҳозирги кунда бўлаётган воқеалардан кейин инсонларда адолат, ҳақиқатга ишонч сусайган эди.\nЛекин ҳозирги кунда давлатимизда ҳар хил тадбирлар, инсонларни ҳақиқатни гапира олишларига, кўрсата олишларига имкониятлар жуда кенг олиб борилмоқда. “Янги Ўзбекистон”да фуқаролар қўрқмасдан ҳамма нарсани очиқ ойдин гапириш деганидир мени фикримча.\nДадам менга шундай деганлар,-“Инсон ҳамма қийинчиликларни пасткашликларни кўриб, ҳулоса қилиб яшаса ўйлаган нийятларига эришади”. Шундай қийинчиликлар кучли шахсларни яратади, кучли шахслар эса яхши даврларни яратади.\nИнсон ҳаракат қилиб, орзуси йўлида ҳаракат қилса, барча уринишлари зоя кетмайди. Энг аввало инсонда ўзига ишонч бўлиши керак, шунда “Янги Ўзбекистон”нинг бир бўғини бўла олади.\n“Янги Ўзбекистон” ўзбек киносига ҳам тасир қилади лекин қайси тарфгалиги ижодкорга боғлиқ. Сабаби ижодкор ҳамма жой цензура, хоҳлаган кинони ололмайман деб ҳаракатдан тўхтаса, давлатимизнинг шунча ҳаракатлари ҳам унга фойда бермайди.\nСценарийга тўхталиб ўтсам, Бу сценарий футбол ҳақида бўлиб уни ёзишдан мақсад, кўпроқ ёш болаларга мотивация бериш.\nУнда ёш бола яхши футболчи бўлиш учун тинмай ҳаракат қилади. Бундан ташқари кўп қаршиликларга, коррупцион ҳолатларга дуч келади.\nБу сценарийда ўзбек футболидаги ҳамма воқеалар, яъни яхши ва коррупцион ҳолатларнинг қарама қаршилиги бор.\nДоим ижобий ҳолатлар бўлаверса унда ҳаётни қизиғи қолмайди. Қийин даврларни бошдан кечириб, доим интилиб яшаса орзулар амалга ошиши мумкинлиги ёритилади бу асарда.\nЛекин бу асарда ўзбек футболини қоралаш эмас, бошида озгина танқид қилиб ўтилади. Бу танқидни ким қандай қабул қилса ўзларига ҳавола.\nҲамма ҳар хил ҳаракат қилади. Кимдир ўзини кучи билан ҳаракат қилса, кимдир пул билан эришмоқчи бўлади. Инсон ўзига ишонса албатта ҳамма соҳада етук шахсга айланади.\nБу сценарийни суратга олиш учун жуда кўплаб инсонлар ҳаракат қилади. Катта маблағ сарфланади. Ҳудо хоҳласа “Йил сарҳисоби”гача премьера қиламиз деган умиддамиз. Менимча бу сценарийимни суратга олишда тўсиққа учрамасам керак.\nҲаётимда кўплаб тўсиқларга учраганман, лекин мени табиатим шунақаки, нимагадир интилсам тўсиқ бўлса орқага қайтмайман.\nКурашаман, ҳаракат қиламан, агар курашмасдан, интилмасдан ортга қайтсам, бу ҳаётда яшашни қизиғи қолмайди. Мен кинойимга машхур актёрларни олиш ниятим йўқ, чунки мени сценарийимда бош қаҳрамон 16 ёшли бола бўлади.\nМен деярли ҳамма персонажларни ёшлардан янги юлдузлардан фойдаланишим мумкин. Бош қахрамонни танлашда ростдан ҳам қийн даврларни яъни футболчи бўлиш учун чин дилдан ҳаракат қилган ёш иқтидорли боладан фойдаланаман. Доим шуғилланадиган футбол билан яшайдиган спортсмен боллардан саралаб оламан.\nБундан ташқари мен роль учун кастинг эълон қилганман. Бу кастингда ҳамма қатнашиши мумкин, у қаерданлиги қизиқ эмас мени сценарийимни маромига келтириб ўйнай олиши, ёшларга ўрнак бўла олиши керак.\nМени ёшларимизга қанақадир озгина мотивация бера олсам, ўз мақсадлари йўлида ишонч билан ҳаракат қилишларига туртки бўла олсам шунда мақсадимга эришган бўламан”, – дейди Сардор Маҳмудов.\nШундан сўнг, ёш кинорежиссёр Маҳлиё Асқаралиеванинг “Галдир” (“Лола, қуёш ва мен”) қисқа метражли фильми премьера қилинди. Мазкур фильм агентлик буюртмасига биноан “Ёшлар ижодий-тажриба студияси” ДУК томонидан суратга олинган.\nСценарий муаллифи Ҳуснулло Жомонқулов, ғоя муаллифи ва постановкачи режиссёр Маҳлиё Асқаралиева, постановкачи операторлар Истеъдод Усмонов, Сардор Анваров либослар бўйича рассом Феруза Ғиёсова, картина директори Маҳмудали Гусейинов.\nКинокартина психологик драма жанрида бўлиб, Офтоб исмли дизайнер қизнинг ҳаётида юз берган қизиқарли воқеалар ҳақида ҳикоя қилинади. Премьерага фильм ижодкорлари ҳам таклиф этилган.\nПремьерадан сўнг, таниқли эстрада ва кино юлдузлари иштирокида рамзий “қизил йўлакча” ҳамда шоу-концерт дастури ўтказилди. Ёш журналистлар, киноижодкорлар ва меҳмонлар билан фотосессиялар, интервьюлар ва байрамона шукуҳдаги суҳбатлар ташкил этилди.\nМаълумот учун, ушбу 15 сценарийни сурьатга олиш учун давлат ҳиcобидаy 5 миллиард сўм ажратилган.\nTeglar:“Янги Ўзбекистон. Янги нигоҳ", Ўзбекистон


21 Фев 2020 6969\nМиллий Палата ташабусси билан Республика шошилинч тез тиббий ёрдам илмий марказининг нейрожарроҳлик бўлимида АТГ-01 ускуна ўрнатилган.\nБеморларга церебрал гипотермия усули орқали ёрдам бериб, шу кунгача 20 нафар инсоннинг ҳаётини сақлаб қолиш имконини берган мазкур инновацион ускуна ҳозирги пайтда мамлакатимизда рўйхатдан ўтказиляпти.\n— Церебрал гипотермия усули, яъни мияни жаҳон стандартлари талаблари асосида совутиш турли сабабларга кўра мияси жароҳатланган беморларга қўлланилади, — дея изоҳлайди шифокор Хуршид Дадаев. — Бу реанимациядан кейинги ҳолат, ишемик ва геморрагик инсульт бўлиши мумкин. Бундай беморларда мияда қон айланишининг бузилиши ва мия ишемиясининг ривожланиши, турли генезислари бўлиши мумкинлиги тахмин қилинади. Бизнинг амалиётимизда АТГ-01 ускунаси мияни совутиш (гипотермия) жараёнида камида 48 соат тўхтовсиз ишлатилади.\nУскунанинг қулайлиги шундаки, кўпгина мамлакатларда қўлланилаётган амалиётдаги каби беморнинг мияси турли дори воситлари ёрдамида эмас, махсус шлем орқали совутилади. Бунда мия оғир асоратлардан сақланади, юз бериши мумкин бўлган салбий оқибатлар олди олинади, шунингдек, нафақат инсон ҳаёти, балки онги ҳам сақлаб қолинади.\nПневматик қуролдан отилган ўқдан мияси жароҳатланиб, бемор миясида ўқ қолиб кетган. Натижасида мияга жуда кўп миқдорда қон қуйилиб, бемор кома ҳолатига тушган. Ҳаётини сақлаб қолиш эҳтимоли ҳам кам эди. АТГ-01 ёрдамида унинг мияси қарийиб 6 кеча-кундуз давомида тўхтовсиз совутилган. Ҳозир бемор нафақат ҳушига келган, балки онги ҳам тикланди. Қайта тикланиш жараёнида. Жонлантириш бўлимидан жавоб берилган. У тушунади, қариндошлари билан мулоқотда бўлаяпти. Ижтимоий кўникмалари тикланди. Ҳозирда бемор аҳволи яхшиланиб бормоқда. Дастлабки хулосалар ёмон эди.\nЯна бир мисол. Аёл беморда юрак тўхташи содир бўлган. У беш дақиқа ичида жонлантирилиб, дарҳол АТГ-01 ускунасига уланган ва 72 соат давомида беморга нисбатан гипотермия қўлланилган. Ҳозирда у тўлиқ ўзига келган ва ҳолати яхши, дея хабар беради Инновацион соғлиқни сақлаш Миллий палатаси матбуот хизмати.


04 август 2021, Тошкент вақти: 08:51\nШинжондаги бир манзара.\nHuman Rights Watch (HRW) халқаро ҳуқуқ ҳимояси ташкилоти Шинжон-Уйғур мухториятида лагерларга қамалган уйғурлардан 2 минг нафарига оид маълумотларни ўрганди. Шундан келиб чиққан ҳолда, ташкилот Хитой ҳукумати мусулмонлар тўғрисида маълумотларни йиғиш учун махсус дастурдан фойдаланган, деб ҳисоблайди.\nТашкилот ҳисоботида билдирилишича, тадқиқот 2018 йилда “Эркин Осиё” радиоси томонидан тақдим этилган ҳужжатларга асосланган. Ташкилотнинг таъкидлашича "Оқсу туманидан олинган рўйхатда полициянинг махсус дастури мусулмонлар тўғрисида маълумот йиққани ва қамалиш шарт деб ҳисобланган одамларни белгилаб қўйгани аниқ кўриниб турибди".\nХитой ҳукумати халқаро ташкилотнинг бу ҳисоботини “инкор қилиш учун ҳам вақт сарфлашга арзимайдиган тадқиқот”, деб атади.


Бўстонлиқда ҳарбийлар ҳужумга учраган фуқаронинг ҳаётини сақлаб қолди - EFFECT.UZ\n. 09:25 | 03.10.2021\nТошкент вилояти Бўстонлиқ туманида Мудофаа вазирлиги ҳарбий хизматчилари хавфли ҳужумга учраган такси ҳайдовчисининг ҳаётини сақлаб қолди. Бу ҳақда вазирлик матбуот хизмати хабар берди.\nМаълум қилинишича, 1 октябрь куни соат 16:50 лар атрофида Мудофаа вазирлигининг Чорбоғ қўрғонида жойлашган ҳарбий қисмнинг бир гуруҳ ҳарбий хизматчилари ўз хизмат вазифаларини бажариш учун кетаётиб, Тошкент—Сижжак йўналишидаги автомобиль йўлининг ёқасида икки нафар фуқаро ўзаро жанжаллашаётганига гувоҳ бўлган.\nҲарбий хизматчилар зудлик билан машинани тўхтатиб, уларга яқинлашганида фуқаролардан бири жароҳатланган, иккинчисининг қўлида ўткир тиғли пичоқ борлигини кўрган. Улар ҳар иккала фуқарони бир-биридан узоқлаштириб қўлга олган ва жароҳатланган фуқарони Чорбоғ тез тиббий ёрдам бўлимига, иккинчисини эса ички ишлар бўлимига олиб борган.\nДастлабки сўров натижасида олинган маълумотларга кўра, Тошкент шаҳрида туғилган 26 ёшли С.М. 32 ёшли А.П. билан ўзини Чорбоғ қўрғонида жойлашган «Бочка» номли ошхонага олиб бориб қўйиши учун 200 минг сўм пул эвазига келишган.\nМанзилга яқин келганда фуқаро С.М. Тошкент—Сижжак йўлининг хилват жойида машинани тўхтатишни ва шу ерга яна бир ҳамроҳи келишилган пулни олиб келиб беришини айтган. Бироз вақт ўтгач, ўзаро суҳбатлашиш жараёнида машинанинг орқа ўриндиғида ўтирган С.М. фуқаро А.П.га тўсатдан пичоқ билан ҳужум қилиб, гавдасининг орқа қисми ва бел соҳасига тан жароҳати етказган. Ҳайдовчи ўзини ҳимоя қилиш мақсадида машинадан тушиб қочаётган вақтида ҳарбий хизматчилар келиб қолган.\nТаъкидланишича, ҳолат юзасидан ички ишлар бўлими ходимлари томонидан дастлабки суриштирув-тергов ҳаракатлари олиб борилмоқда.


ЭРКИН СЎЗ, ХОЛИС ФИКР фаолиятимизнинг бош мезонидир » Жиззах ҳақиқати газетаси расмий сайти\nЖиззах ҳақиқати газетаси » Жамият » ЭРКИН СЎЗ, ХОЛИС ФИКР фаолиятимизнинг бош мезонидир\nАкмал БИНОКУЛОВ — вилоят ҳокиминингматбуот котиби.\n— Вилоят ҳокимлигининг Ахборот хизмати ахборотнинг очиқлигини, фуқаролар ва ташкилотларнинг ахборот олиш ҳуқуқларини таъминлайди. У ўз вазифаларини вилоят ҳокимлигининг ҳудудий ва тузилмавий бўлинмалари ҳамда республиканинг бошқа вазирлик ва идораларининг хизматлари билан биргаликда амалга оширади. Шунингдек, миллий оммавий ахборот воситаларида ҳокимлик фаолиятига доир норматив-ҳуқуқий ҳужжатларнинг чоп этилишини таъминлаш, интернет тармоғида ҳокимлик веб-ресурсларини ташкил этиш ва ОАВ орқали ҳокимлик фаолияти ҳақида жамоатчиликнинг ижобий фикрини шакллантиришдан иборат. Шунингдек, ахборот хизмати оммавий ахборот воситалари учун хабарларни тайёрлаш ва тарқатиш, телекўрсатув ва радио эшиттиришларни ташкил этиш, матбуот конференциялари, брифинглар, оммавий ахборот воситалари вакиллари билан учрашувларни ташкил этишни амалга оширади.\nБугунги кунда Ахборот хизмати вилоятдаги барча босма, электрон ҳамда республика нашрлари билан ҳамкорликда ижтимоий-иқтисодий янгиликлар ҳамда вилоят ҳокимлиги ҳаётига доир хабарларни ёритиб бораяпти.\nАхборот хизматининг кунлик ёритадиган электрон нашри вилоят ҳокимлигининг расмий веб-сайти jizzax.uz, телеграмдаги расмий канали https://t.me/jizzaxviloyatihokimligi сайтидаги расмий канали. Шунингдек Ахборот хизмати вилоятда оммавий ахборот воситаси сифатида рўйхатдан ўтказилган ягона инновацион портал "Sangzor.uz" веб-сайти саҳифасида ҳамда телеграмдаги t.me/JIZZAX каналларида янгиликларни ёритиб бормоқда.\nҲакимжон ФОЗИЛОВ — вилоят давлат солиқ бошқармаси жамоатчилик билан алоқалар ва ҳуқуқий ахборот бўлимининг раҳбари.\n—Замонавий талаблар турли ОАВ вакиллари билан муносабатлар ривожида ҳам ўз аксини топаяпти. Энди-ликда қоғоз кўринишига нисбатан электрон ва телерадиоузатишларга бўлган эҳтиёж ортмоқда. Шу боис жамоатчилик билан алоқалар сифатини яхшилаш мақсадида вилоят ДСБ томонидан қатор ишлар амалга оширилмоқда.\nОАВ билан ўрнатилган мустаҳкам ҳамкорлик алоқалари натижасида соҳага оид янгиликларни ёритиш яхши йўлга қўйилган. Бунда ахборот узатишнинг замонавий усулларини қўллаб, ижтимоий тармоқлар, тезкор мессенжерлар ва бошқа интернет ресурсларидан ҳам фойдаланилаяпти. Жорий йилда солиқ қонунчилигидаги янгиликларни тезкорлик ва содда тарзда солиқ тўловчиларга етказиш мақсадида Ўзбекистон Рес-публикаси Давлат солиқ қўмитаси томонидан кадрлар малакасини ошириш, бугунги кун талабларига жавоб берувчи мутахассислар тайёрлаш юзасидан ўқув-малака курслари ва семинар-тренинглар ташкил этилди.\nТренингларда матбуот хизматлари олдига қўйилаётган долзарб вазифалар, ҳуқуқбузарликларнинг олдини олишда уларнинг роли, тизимдаги янгиликларнинг ёритилиши юзасидан зарур тавсиялар берилди. Чунки солиқ маданиятини юксалтиришда оммавий ахборот воситалари билан ҳамкорлик муҳим аҳамиятга эга. "Жиззах ҳақиқати" — "Джизакская правда", "Солиқ ва ҳаёт" газеталари, вилоят телерадиокомпанияси, ша-ҳар телеканаллари билан ҳамкорликда йил бошидан бери жами 785 маротаба тарғибот материаллари солиқ тўловчиларга етказилди. Қатор ижтимоий роликлар тайёрланиб, маҳаллий телеканаллар ва оммавий ижтимоий тармоқларга жойлаштирилди.\nШунингдек, Fаcebook ижтимоий тармоғида вилоят Давлат солиқ бошқармасининг расмий саҳифаси ишга туширилди. Бугунги кунда мазкур саҳифани 1350 нафардан ортиқ фойдаланувчи кузатиб бормоқда.\nФурсатдан фойдаланиб, 27 июнь — Матбуот ва оммавий ахборот воситалари ходимлари куни билан барча ҳамкасбларимизни табриклаб, уларга ҳамкорлик учун миннатдорчилик билдираман. Байрамингиз муборак бўлсин!\nДилшод ЭРГАШЕВ — Мажбурий ижро бюроси вилоят бошқармаси жамоатчилик билан алоқалар ва ҳуқуқий ахборот бўлимининг катта инспектори.\n— Мажбурий ижро бюроси вилоят бошқармасининг жамоатчилик билан алоқалар ва ҳуқуқий ахборот бўлими суд ҳужжатлари ва бошқа органларнинг ҳужжатларини сўзсиз ва ихтиёрий ижро этиш, электр энергияси, табиий газ ва ичимлик сувидан фойдаланишда қонунийликни мустаҳкамлаш, тўловларни ўз вақтида ундириш, қарздорликни камайтириш борасидаги фаолиятини ошкоралик билан ёритиш борасида самарали иш олиб бормоқда.\nБунинг учун бўлим зарур компьютер жамланмаси, автотранспорт ва камера билан таъминланган. 2019 йилнинг ўтган даври мобайнида жами 1600 дан ортиқ ҳуқуқий тарғибот тадбирлари ташкил этилган бўлиб, шундан 200 га яқини оммавий ахборот воситаларидаги чиқишлардир.\nFacebook ижтимоий тармоғида махсус саҳифа ташкил этилган бўлиб, унда бюро фаолиятига оид янгиликлар мунтазамёритилмоқда. Бугунги кунгача саҳифа обуначилари икки мингга яқинлашган бўлиб, айрим фойдаланувчилар бюро органларига келмасдан ўзларини қизиқтирган саволларга айнан ижтимоий тар-моқ орқали жавоб олишмоқда.\nВилоят телерадиокомпанияси ҳамда вилоят мусиқали драма театри жамоаси билан ҳамкорликда алимент пулларини ўз вақтида тўламаётган фуқаролар, шунингдек, коммунал соҳада тўлов маданиятини оширишга қаратилган ижтимоий ролик тайёрлаш бўйича сценарий ишлаб чиқилди.\nТашкилотнинг туман-шаҳар бўлимлари томонидан амалга оширилаётган ишларни кенг ёритишда вилоят телерадиокомпанияси, "Жиззах ҳақиқати" — "Джизакская правда" газеталари таҳририяти, "Жиззах овози" ва "Адолат ёлқини" газеталари, "Ҳуқуқ" газетаси, шаҳар телеканали, ЎзА, "sangzor.uz" ва "jizzax.uz" интернет сайтлари, "Jizzax" радиоканали жамоалари жонбозлик кўрсатишмоқда.


Фаришталар ҳозир бўлган жаноза... | Azon.uz - Ахборот-таҳлилий портал\nФаришталар ҳозир бўлган жаноза...\n3007 09:59 15.02.2020\nРасулуллоҳ соллаллоҳу алайҳи васаллам Умар ибн Хаттоб ва Салмон Форсий розияллоҳу анҳумоларга: «Боринглар, менга Саълабани олиб келинглар», дедилар. Улар Саълабани топиб келиб, «Мана у, эй Аллоҳнинг Расули», дейишди. Расулуллоҳ соллаллоҳу алайҳи васаллам унга: «Эй Саълаба, нима учун мендан узоқлашдинг?», дедилар. «Гуноҳим туфайли, эй Аллоҳнинг Расули», деди у. У зот: «Гуноҳларингни ўчириб юборадиган бир оятни айтайми?», дедилар. У: «Ҳа, эй Аллоҳнинг Расули», деди. У зот: «Роббанаа, аатинаа фид-дуня ҳасана, ва фил-ахироти ҳасана, ва қинаа азаабан-наар», дедилар.\nСаълаба: «Аммо менинг гуноҳим жуда катта», деди. У зот: «Аллоҳнинг каломи барча нарсадан улуғ ва каттадир», дедилар ва уни уйига қайтишга буюрдилар.\n“Маърифатис Саҳоба” китобидан\nРасулуллоҳ соллаллоҳу алайҳи васаллам Фаришталар Махсус Тарих Гуноҳ жаннат Жаброил\n«Расуллуллоҳ (соллаллоҳу алайҳи ва саллам) сирлари соҳиби»: Ривоятлардан намуналар (давоми)\n136 19:15 06.07.2022\n159 19:45 05.07.2022\n208 19:45 04.07.2022\n208 18:15 02.07.2022\n217 19:10 30.06.2022


3-тур, 28 август, соат 20:30\nРаҳим Стерлинг (7, 90+2)\nМайкл Антонио (58)\n90+5' Ўйин якунланди. "Манчестер" кетма-кет учинчи ғалабага эришди ва жадвалда 1-ўринга кўтарилиб олди\n90+4' Вуууууҳ! Лансини жарима майдончасига кирди ва ҳимоячиларни чалғитиб зарба берди. Тўп тўсин устидан ўтиб кетди\n90+2' ГООООЛ! Майдон эгалари ҳужумни давом эттиришди. Силванинг узатмасидан Стерлинг чап томондан жарима майдончасига кирди, дарвозабонни алдаб ўтди ва жуда ҳам ўткир бурчак остида тўпни дарвозага юмалатиб қўйди\n90+2' Вууууууҳ! Давид Сильва жарима майдончаси ичида бирга бир вазиятда зарба берди. Тўп устунга тегиб қайтди!\n89' Эҳҳҳҳ, Раҳим! Давид Силва Стерлингни дарвозабон билан яккама-якка вазиятга чиқариб юборди. Раҳим бироз ўткир бурчак остида аниқ зарба бера олмади. Тўп яқин устун ёнидан ўтиб кетди\n88' "Сити"да ўзгариш: Серхио Агуэро ўрнига Фернандо тушди\n87' Отамендининг қоидабузарлиги туфайли меҳмонлар жарима тўпини ўйинга киритишди. Бироқ тўп учун курашга қўшилган футболчи офсайдда қолди\n84' ВУУУУҲ! Силванинг узатмасидан кейин Самир Насри дарвозабон билан яккама-якка вазиятга чиқиб кетди. Унинг зарбаси посбонга тегди, бироқ Насри тўпни олдинга олиб ўтди ва дарвоза олдига узатди. Ҳимоячилар тўпни қайтариб қолишга улгуришди. Акс ҳолда ўша мезбонларнинг икки футболчиси ҳозиру нозир эди\n82' "Вест Хэм" футболчиси Лансини бурчак тўпини ўйинга киритди. Мезбонлар тўпни қайтаришди\n79' Майдон эгалари қисқа паслар орқали рақиб жарима майдончасига кириб келишди ва Агуэро 11 метрли нуқта атрофида зарба берди. Тўп ҳимоячига тегиб қайтди\n77' "Вест Хэм"да ўзгариш бўлди. Жароҳат олган Уинстон Рид ўрнига Хонатан Калльери тушди\n75' "Сити"да ўзгариш: Нолито ўрнига Самир Насри тушди\n71' Нолито рақиб жарима майдончаси ичида Дасид Силва билан "девор" ўйнади, аммо тўпни дарвозабон эгаллаб олди\n70' Агуэро чап томондан жарима майдончасига кирди ва нариги томондан ёрдамга келаётган жамоадошига узатма берди. Тўп ҳимоячининг оёғига тегиб, дарвоза томон кетди. Адриан тўпни эгаллаб олди\n66' Вуууҳ! Серхио Агуэро Силвадан узатма қабул қилиб, жарима майдончасига кирди ва ўткир бурчак остида зарба йўллади. Тўп тўрга тегди, ён томондан\n64' Стерлинг ўнг томондан жарима майдончасига киришга уринди, тўп унинг ўзидан майдонни тарк этди\n62' "Вест Хэм" бурчак тўпини ўйинга киритди. Майдон эгалари тўпни қайтаришди. Ноублнинг такрорий узатмаси ноаниқ бўлди\n60' "Вест Хэм"да ўзгариш: Эннер Валенсия ўрнига Мануэль Лансини туширилди\n58' ГОООООЛ! Майкл Антонио, 2:1! Масуаку чап қанотдан "Сити" дарвозабон майдончасига узатма берди. Антонио баланд сакраб дарвозани ишғол қилди. Бу вазиятда Отаменди суст ҳаракат қилди\n56' "Шаҳарликлар" қарши ҳужумда Нолитони бирга бир вазиятга чиқаришди. Аммо ҳужумчи бирозгина офсайдда қолганди\n52' Раҳим Стерлингга нисбатан ўнг қанотда ўйин қоидаси бузилди ва Де Брюйне жарима тўпини ўйинга киритди. Ҳимоячилар қайтарган тўпни Нолито жарима майдончаси ташқарисида эгаллади ва зарба берди. Тўп устун ёнидан ўтиб, тўрга ён томондан тегди\n51' Марк Ноубл ҳакам билан тортишгани учун огоҳлантириш олди\n49' Эшли Флетчер огоҳлантириш олди\n48' Кевин де Брюйне ўнг қанотдан жарима тўпини ўйинга киритди. Офсайдда турган Нолито дарвозани ишғол қилди. Гол ҳақли равишда бекор қилинди\n46' "Вест Хэм"да ўзгариш бўлди: Гўкхан Тўре ўрнига Сэм Байрэм тушди\n45+3' Биринчи бўлим якунланди. Ҳозирча "Ман.Сити" - "Вест Хэм" - 2:0. Танаффус\n40' "Сити" бурчак тўпини ўйинга киритди. Самарасиз якунланди\n39' Тўп назорати ва устунлик мезбонлар томонида\n34' Бурчак тўпи ўйинга киритилганидан кейин Де Брюйне жарима майдончаси бурчагидан олис юқори бурчак томон зарба берди. Зарбага бироз аниқлик етишмади\n33' ВУУУУУУУҲ! Нолито рақиб жарима майдончаси олдида тўпни эгаллади ва чап қанотдан ичкарига кираётган Силвага узатма берди. Давид тўпни орқароққа қайтарди. Кевин де Брюйненинг зарбасидан кейин тўп кичик рекошет ҳолатида устун ёнгинасидан ўтиб кетди\n32' Қарши ҳужумда олдинга ўтаётган Майкл Антониога узатма берилди. У жарима майдончасига кирдию, аммо тўпни ўзидан бироз узоқлаштириб юборди. Отаменди тўпни майдончасига чиқариб юборди. Бурчак тўпи\n30' "Вест Хэм"нинг ҳужуми. Чап қанотдан жарима майдончасига етказилган узатмага Флетчер бош билан зарба берди. Ноаниқ\n29' Жон Стоунз жароҳат олди\n26' Жарима зарбаси хавфли бўлди. Де Брюйненинг зарбасидан кейин тўп шундоққин тўсини устидан ўтиб кетди\n25' Майкл Антонио шундоққина жарима майдончаси бурчагида оёғини баланд кўтариб, Нолитонининг қорнига тепиб юборди. Жарима зарбаси\n22' Де Брюйне ўнг қанотдан жарима тўпини ўйинга киритди. Агуэро бош билан зарба беришга уринди, аммо тўп дарвоза томон эмас, ён томонга кетиб қолди\n19' ГОООООЛ! Фернандиньо, 2:0! Кевин де Брюйне жарима тўпини жарима майдончасига етказиб берди. Фернандиньо 7-8 метрлардан бош билан зарба бериб, дарвозани ишғол қилди!\n17' Нолито бу сафар чап қанотдан жарима майдончасига кирди ва ўзи зарба беришга қарор қилди. Зарба йўлига ҳимоячи ғов бўлди\n16' Силва жарима майдончасининг чап томонидан тўпни қабул қилди ва орқароққа узатма берди. Ҳимоячи тўпни қайтарди\n14' "Вест Хэм" футболчиси Артур Масуаку огоҳлантириш олди\n7' ГОООООЛ! Раҳим Стерлинг, 1:0! Давид Сальва тўп билан олдинга бориб, жарима майдончасига чап томондан кирган Нолитога узатма берди. Ҳужумчи тўпни орқароққа - 11 метрли нуқта устига етказди. Раҳим Стерлинг аниқ зарба билан дарвозани ишғол қилди!\n6' Фернандиньо сариқ карточка олди\n0' Ассалому алайкум, қадрли Англия футболи мухлислари! АПЛнинг 3-тури доирасида "Манчестер Сити" ва "ВЕст Хэм" жамоалари ўртасидаги ўйин бошланиб кетди


ЛБМА фин компаниялари билан ҳамкорликни йўлга қўймоқда - Ўзбекистон Республикаси Президенти ҳузуридаги Лойиҳа бошқаруви миллий агентлиги\nЛБМА фин компаниялари билан ҳамкорликни йўлга қўймоқда\n2019 йил 12 апрел куни Ўзбекистон Республикаси Президенти ҳузуридаги Лойиҳа бошқаруви миллий агентлигида Финляндия ташқи ишлар вазирлиги давлат қотиби ўринбосари жаноб М.Кейненен бошчилигидаги Финляндия делегацияси ва Агентлик раҳбариятининг икки томонлама учрашуви бўлиб ўтди.\nФинляндия делегацияси таркибида Финляндия элчиси Марья Лиивала, Финляндия элчихонасининг катта маслаҳатчиси Алексей Леппаннен, Финляндия элчихонасининг атташеси Ирина Амбросин ҳамда «Kaukointernational Ltd» ва бошқа компанияларнинг вакиллари ҳам иштирок этдилар.\nУчрашув доирасида Ўзбекистон билан Финляндия ўртасидаги хамкорликни янада ривожлантириш масалалари муҳокама қилинди, мамлакатлар кўплаб соҳаларда икки томонлама ҳамкорликни чуқурлаштириш учун катта салоҳиятга эга эканлиги ва уни сафарбар қилишдан манфаатдор эканлиги таъкидлаб ўтилди. Делегация вакиллари Ўзбекистон тараққиётининг юқори суръатини ва турли соҳаларда либераллашувини қайд этдилар.\nТаъкидлаш жоизки, Ўзбекистон Республикаси Президентининг Фармонига мувофиқ, жорий йилнинг январь ойидан бошлаб Агентликка Жиззаx вилояти ҳудудида “Илғор ҳудуд” лойиҳасини амалга ошириш юклатилган.\n“Илғор ҳудуд” лойиҳаси минтақавий иқтисодиёт ва саноат соҳасини комплекс ўзгартириш ва қайта ташкил этиш, асосий инфратузилмани янгилаш ва кенгайтириш, Жиззаx вилоятига инвестицияларни жалб этишни рағбатлантирувчи қулай шарт-шароитлар яратишни кўзда тутади.\nЭслатиб ўтамиз, 2018 йил июн ойидан Агентлик Финляндия сув форуми (Finish Water Forum) мутаxассислари билан ҳамкорликда Жиззаx шаҳри ва унинг атрофидаги ҳудудларда асосий муаммоларни аниқлаш ва чиқиндиларни бошқариш юзасидан қарорлар ишлаб чиқиш бўйича тадқиқотлар ўтказдилар. Натижада «Kaukointernational Ltd» компанияси билан ҳамкорликда Жиззах вилоятида чиқиндиларни бошқариш тизимини модернизация қилиш лойиҳаси тайерланди. Лойиҳа қийматининг 30% грант маблағи шаклида Финляндия ҳукумати томонидан тақдим этилади. Жорий йилнинг май ойида лойиҳанинг маъқулланиши кутилаётган сиёсий кенгашлар режалаштирилмоқда, июн ойида эса лойиҳа хужжатларини тайерлаш ишлари тугалланади.\nЛойиҳани 2020-2022 йилларда амалга ошириш режалаштирилмоқда, уни амалга ошириш чиқиндиларни бошқариш бўйича минтақавий режани ишлаб чиқиш, чиқиндиларни турлари бўйича ажратиш ва ёқилғи ишлаб чиқариш, маълум бир корxона ёки корxона гуруҳида чиқиндиларни йиғиш имконини беради.\nЛойихани амалга ошириш доирасида янги объектлар билан боғлиқ барча соҳаларда ходимларни ўқитиш ва амалий тайёрлаш, шу жумладан, молиявий режалаштириш ва бошқаришни ўргатиш кўзда тутилган.\nШунингдек, учрашувда хамкорлик бўйича қатор истиқболли таклифлар билдирилди. Xусусан, “Nokia Siemens Network” компанияси Марказий-Шарқий Европа ва Марказий Осиё бўйича вице-президенти Микко Лаванти телекоммуникация, ИТ-xавфсизлик, “Ақлли шаҳарлар” ва рақамли иқтисодиёт соҳаларида ҳамкорликни таклиф қилди.\n“Business Finland” ва Жиззах шаҳридаги бизнес-инкубатор ўртасидаги ҳамкорликни йўлга қўйиш, шу жумладан меморандум тузиш таклиф этилди.\nМаълумот учун: “Business Finland” - Финляндияда тадқиқотларни молиялаштириш ва Финляндия саноатининг ҳамда xизмат кўрсатиш сохасининг инновациялар ва жаҳон даражасидаги теxнологик ноу-хауларни яратишга ёрдам бериш орқали рақобатбардошлигини оширишга кўмаклашадиган давлат агентлиги ҳисобланади.\nФинляндия делегацияси вакиллари жорий йилнинг 21-22 ноябр кунлари Xелсинкида бўлиб ўтадиган “Slush Startup Event”да Агентлик вакилларини иштирок этишга таклиф этдилар. Ахборот технологияларини ишлаб чиқиш ва жорий қилишни қўллаб-қувватлаш бўйича “Mirzo Ulugbek Innovation Center” инновация маркази ўз резидентларининг тадбирда иштирок этишини таъминлашда кўмаклашишга тайерлигини билдирди.\nМаълумот учун: Slush Startup Event - бутун дунё бўйлаб 40 мингдан ортиқ мутахассисларни қамраб олувчи 75 кўп тадбирларни ташкил этувчи глобал жамоа. Slush Startup тадбирининг моҳияти - жаҳон стратап-жамоасини яратиш учун стартап саноати ва инвесторлар вакилларининг учрашувларини таъминлаш.\nБундан ташқари, 11-апрел куни Финляндия ишбилармон доираларининг ташрифи доирасида Ўзбекистон-Финляндия бизнес-форуми ва Агентлик директорининг ўринбосари Д.Мақсудов иштирок этган Финляндиянинг Тошкентдаги фаҳрий консуллигининг расмий очилиш маросими бўлиб ўтди.\nОхирги янгиланиш: 20 Январ 2020, 18:27


8 октябр куни Ўзбекистонда кутилаётган об-ҳаво маълумоти\n«Ўзгидромет» 8 октябр куни Ўзбекистонда кузатилиши кутилаётган об-ҳаво маълумотини эълон қилди.\nТошкент шаҳри. Ҳаво ўзгариб туради, бироз ёмғир ёғади. Шарқий шамол йўналишини ўзгартириб, ғарбдан 5-10 м/с тезликда эсади. Ҳарорат кечаси 8-10 даража, кундузи 15-17 даража илиқ бўлади.\nҚорақалпоғистон Республикаси. Ҳаво ўзгариб туради, ёғингарчилик кутилмайди. Шамол шимоли-шарқдан 7-12 м/с тезликда эсади, баъзи жойларда 17-22 м/с гача кучайиши мумкин. Ҳарорат кечаси 0-5 даража, кундузи 9-14 даража илиқ бўлади.\nХоразм вилояти. Ҳаво ўзгариб туради, ёғингарчилик кутилмайди. Шамол шимоли-шарқдан 7-12 м/с тезликда эсади, баъзи жойларда 17-22 м/с гача кучайиши мумкин. Ҳарорат кечаси 3-8 даража, кундузи 10-15 даража илиқ бўлади.\nБухоро ва Навоий вилоятлари. Ҳаво ўзгариб туради, баъзи жойларда бироз ёмғир ёғади. Шамол ғарбдан 7-12 м/с тезликда эсади, баъзи жойларда 17-22 м/с гача кучайиши мумкин. Ҳарорат кечаси 5-10 даража, кундузи 13-18 даража илиқ бўлади.\nТошкент, Самарқанд, Жиззах, Сирдарё вилоятлари. Ҳаво ўзгариб туради, баъзи жойларда бироз ёмғир ёғади. Шамол ғарбдан 7-12 м/с тезликда эсади, баъзи жойларда 17-22 м/с гача кучайиши мумкин. Ҳарорат кечаси 5-10 даража, кундузи 13-18 даража илиқ бўлади.\nҚашқадарё вилояти. Ҳаво ўзгариб туради, баъзи жойларда бироз ёмғир ёғади. Шамол ғарбдан 7-12 м/с тезликда эсади, баъзи жойларда 17-22 м/с гача кучайиши мумкин. Ҳарорат кечаси 7-12 даража, кундузи 15-20 даража илиқ бўлади.\nСурхондарё вилояти. Ҳаво ўзгариб туради, ёғингарчилик кутилмайди. Шамол ғарбдан 7-12 м/с тезликда эсади, баъзи жойларда 17-22 м/с гача кучайиши мумкин. Ҳарорат кечаси 7-12 даража илиқ, кундузи 18-23 даража иссиқ бўлади.\nАндижон, Наманган, Фарғона вилоятлари. Ҳаво ўзгариб туради, кечаси ва эрталаб баъзи жойларда бироз ёмғир ёғиши мумкин. Шарқий шамол йўналишини ўзгартириб, ғарбдан 7-12 м/с тезликда эсади. Ҳарорат кечаси 5-10 даража, кундузи 15-20 даража илиқ бўлади.\nРеспубликанинг тоғли ҳудудлари. Ҳаво ўзгариб туради, вақти-вақти билан ёмғир ёғади, баланд тоғларда ёғингарчилик (ёмғир, қор) бўлади. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 17-22 м/с гача кучайиши мумкин. Ҳарорат кечаси 0-5 даража, кундузи 7-12 даража илиқ бўлади.\n30 ноябр куни Ўзбекистонда кутилаётган об-ҳаво маълумоти\nҲафта давомида ҳаво ҳарорати кўтарилади


"Қўқон-1912" “Пахтакор” билан ўйиндан олдин ўз мухлисларига мурожаат қилди / CHAMPIONAT.asia\n"Қўқон-1912" “Пахтакор” билан ўйиндан олдин ўз мухлисларига мурожаат қилди\nТеглар : Қўқон-1912ПахтакорМухлислар\nСуперлига ўзининг қизғин палласига келди. Бу ёғига жамоалар майдонда ҳар бир очко учун аёвсиз кураш олиб боришлари турган гап.\nҲар бир очко муҳим аҳамиятга эга бўлади. “Қўқон-1912” жамоаси учун ҳам олдиндаги иккита учрашув ҳақиқий финалга тенг десак, муболаға бўлмайди. Чемпионлик йўлида курашни давом эттириш учун футболчилар олдинда турган иккала учрашувда ҳам ғалаба қозонишлари талаб этилади. Бунинг учун эса мухлисларнинг кўмаги муҳим ўрин тутади.\nМаълумки, азалдан Қўқонлик футбол ишқибозлари мамлакатимизда етакчиларидан бўлиб келишган. Мухлислар ўтган йили ПФЛ томонидан энг яхши деб тан олингани бежиз эмас. Бу йил ҳам ишқибозлар футболчиларни аъло даражада қўллаб-қувватлаб келишмоқда. Жамоанинг энг оғир дамларида ишқибозларнинг далдаси футболчиларга руҳий мадад бўлди. Қийин дамларда ҳам сизлар жамоани тинимсиз олқишлаб турдингиз. Натижада муваффақиятсиз ўйинлар ўрнини ғалабали серия эгаллади. Бунинг учун сизлардан ҳар қанча миннатдор бўлсак арзийди.\n“Қўқон-1912” клуби ўз мухлислари билан ҳар доим фахрланиб келган ва доим ҳам шундай бўлиб қолади. “Қўқон-1912” жамоаси ҳар доим мухлислар учун ўйнайди.\nЯна икки кундан кейин Қўқонда ҳақиқий футбол байрами бўлади, десак адашмаймиз. “Марказий” ўйингоҳда чемпионат пешқадами Тошкентнинг “Пахтакор” жамоаси меҳмон бўлади. Ушбу ўйиндаги ғалаба жамоанинг кучли олтиликка кириши учун катта имконият яратади.\nШу куни ғалаба қозониб, Қўқон халқига ҳақиқий байрам тақдим этишни мақсад қилган футболчилар учун сиз азиз мухлисларининг қўллаб-қувватлаб туришларингиз катта руҳий мадад бўлиши тайин. Буни сизлар ҳам ҳис этиб тургангизга шубҳа йўқ. Шу куни барча бирлашиб, стадионни тўлдириб, жамоани қўллаб-қувватлашига ишончимиз комил.\n“Навбаҳор”нинг ўз майдонидаги учрашувларида мухлислар ҳақиқий 12-ўйинчи бўлаётгани ҳақида эшитиб кўпчиликнинг ҳаваси келади.\nҚўқонлик футбол мухлислари ҳам улардан қолишмай барчанинг ҳавасини келтиришлари шубҳасиз.\nАйтганча, сўнгги уч йилдан бери “Пахтакор” Қўқонда ғалаба қозона олмаяпти. Бунда мухлисларнинг беқиёс ҳиссаси борлигини таъкидлаш жоиз. Ўтган йили “Пахтакор” билан бўлган баҳсда “Марказий” стадион ишқибозлар билан тўлиб-тошганини кўпчилик мароқ билан эслайди. Бўлажак учрашувда ҳам шундай ҳолат такрорланишини истаймиз ва шундай бўлишига ишонамиз.\nҚўқонлик футбол мухлислар ҳеч қачон жамоани ёлғизлатиб қўйишмаган. Биз сизларга ишонамиз. Шу куни мухлисларга юқори кайфиятда тақдим этиш учун ўйиндан олдин концерт дастури тақдим этилади. Унда таниқли хонанда Рамзбек Абдураҳмонов ўзининг қўшиқлари билан мухлисларга хушкайфият бағишлайди. Ҳам концерт дастури ҳам супер ўйин гувоҳига айланиш имкониятни қўлдан бой бермайсиз, деган умиддамиз.\nТакрор айтамиз, бўлажак баҳсда мухлисларимизнинг қўллаб-қувватлашлари ҳар доимгидан-да муҳим.\nҚўқонлик футбол мухлисларининг бутун мамлакатга ҳақиқий кучларини намоийш этадиган пайт келди. Ишқибозлик қандай бўлишини кўрсатиш фурсати етди. Олға, Қўқон!\nБарчангизни стадионда кутиб қоламиз. Учрашув 12 август куни соат 18:30да бошланади.\nФарғонада болалар ўртасида дўстлик турнири ўтказилди 0\nФарғонада “Ёзги таътил!” футбол мусобақаси ўтказилди 1


“Фахрий фуқаро” - чет элликнинг алоҳида мақоми | NORMA.UZ\nВазирлар Маҳкамасининг 5.08.2019 йилдаги “Фахрий фуқаро” мақомини бериш тартиби тўғрисида”ги 648-сон қарори қабул қилинди. Бу ҳақда Адлия вазирлиги ўзининг Телеграм-каналида хабар берди.\nМақом иқтисодиёт, фан, маданият ва санъат, таълим, соғлиқни сақлаш ва ижтимоий соҳанинг ривожланишига катта инвестиция киритган, шунингдек Ўзбекистонда хайрия фаолиятини амалга ошираётган чет эл фуқаролари ва фуқаролиги бўлмаган шахсларга берилади.\nУшбу мақом Президент ташаббуси билан берилиши мумкин. Бунда қарор Сенат томонидан қабул қилинади, гувоҳнома эса Сенат раиси томонидан имзоланади ва топширилади.\nАгар мақом бериш тўғрисидаги таклиф давлат ва хўжалик бошқаруви органлари томонидан берилган бўлса, қарор тегишлича Қорақалпоғистон Жўқорғи Кенгеси, халқ депутатлари вилоятлар ва Тошкент шаҳар Кенгашлари томонидан қабул қилинади. Бунда гувоҳнома Қорақалпоғистон Республикаси Вазирлар Кенгаши раиси, вилоятлар ва Тошкент шаҳар ҳокими томонидан имзоланади ва топширилади.\nМақом Ўзбекистон фуқаролигини олиш учун асос ҳисобланмайди.


ИИВ Матбуот котиби: Пардага тақиқ - мантиқсиз қарор » Ўзбекистон янгиликлари – Zamin.uz\n20 октябрь 2019, 08:14\nМатбуот анжуманида прописка билан бир қаторда, парда масаласида ҳам савол бердим. Мана шундай майда масалалар ички ишлар органларининг мисқоллаб йиғаётган обрўсига жиддий путур етказаётганини таъкидлаб, балки қонунлар ва суд қарорларига асоссиз қарши бормасдан, халққа енгиллик бериш пайти келгандир, дея сўрадим.\nБунга жавобан дастлаб ИИВ Йўл ҳаракати хавфсизлиги бош бошқармаси матбуот хизмати раҳбари Акмал Юнусов жавоб берди. Уларнинг фикрича (аслида бу раҳбариятининг фикри, матбуот хизмати бошлиғи шу позицияни таъкидлашга мажбур), судлар қонунни нотўғри талқин қилаётган эмиш, гарчи бир нечта судда ютқазса ҳам ЙҲХББнинг позицияси ўша-ўша экан, кассацияда ҳам ютқазган бўлсада, уларнинг Олий судга шикоят қилиш ҳуқуқи бор экан. Яна айтилдики, яқинда интернетга жойланган қонун лойиҳасига фуқаролар томонидан жуда кўп салбий эътирозлар билдирилганини ҳам билишар экан, шунингдек айрим давлат ташкилотларидан ҳам салбий хулоса берилибди.\nХуллас, “навбатчи” гаплар.\nШундан кейин ИИВ Жамоатчилик билан алоқалар бошқармаси бошлиғи Шохрух Ғиясов бу масалага ўз фикрларини билдирди:\n“Биз фуқароларни ноқулай ҳолатга қўядиган позицияда туриб, ҳеч ҳам обрў орттира олмаймиз. Бунақа савол берилиши кутилган эди. Шунинг учун айрим мутасадди раҳбарлар билан ҳам бу масалада гаплашган эдим.\nБир нарсани ҳамма тушунишини, билишини хоҳлайман. Яъни нима мумкин, нима мумкин эмаслигини мантиқан аниқлаб олиш тўғри бўлади. Масалан, машинага тонировка қилиш мумкин, лекин парда қилиш мумкинмас. Ҳатто айримлар савол бермоқда, орқага костюмни илиб қўйса нима бўлади, деб. Биз буни жуда яхши тушунамиз, бу (орқа эшикка парда ўрнатиш) умуман мантиққа тўғри келмайдиган талаб. Буни биз тушуниб турибмиз. Бу шунчаки лойиҳа.\nМен энди шуғулланишни бошладим бу билан. Керак бўлса, раҳбариятга таклиф киритамиз. Ким, нима учун, қайси даражада бу тақиқнинг тарафдори бўлганини ҳам билиб, жойига қўямиз. Бизнинг мақсадимиз одамларга максимал даражада шароит яратиб бериш.\nБуларни ҳам (ИИВ ЙҲХББ Матбуот хизмати) тўғри тушунса бўлади, уларда тартиб шунақа, агарда Сизга бошқача жавоб берса ўзлари ноқулайга аҳволга тушади.\nЛекин ҳар қандай ҳолатда биз фуқароларга қулай бўлишини ўйлашимиз керак. Агарда биз шу позицияда тураверсак, шарманда бўлаверсак, бирорта натижага эриша олмаймиз.\nХулоса қилиб, шунақа десак бўлади. Яқинда бу нарса (лойиҳа) олиб ташланади, раҳмат, жуда кўпчиликнинг фикрлари ўрганиб чиқилади ва бу бўйича хулоса қабул қилинади. Кейинчалик бизнинг позициямиз шунақа бўладики, максимал даражада фуқароларга қулайлик яратамиз. Чунки ҳақиқатдан мантиқсиз айрим нарсаларни кўриб, баъзан одамнинг жаҳли чиқади. Қандай, ким буни йўлга қўйган?\nШу масалада саволингизга жавоб топдик, деб ўйласак бўладими?\nХуллас, шунақа гаплар бўлди. Қолганини қуйидаги аудио орқали ўзингиз эшитиб кўришингиз мумкин.\nЯхши янгиликлардан умидвормиз. Халқни ўйлайдиган, фуқароларга мураккаблик туғдиришни эмас, балки оғирини енгил қилишга ҳаракат қиладиган мутасаддилар кўпаяверсин, деб дуодамиз.\nХушнудбек Худойбердиев, блогер-ҳуқуқшунос\nЯнгиликлар » Жамият » ИИВ Матбуот котиби: Пардага тақиқ - мантиқсиз қарор\n19:20 Ўйинчоқ қонунлар. «Лазейкашунослар» яна бир бора халққа қаршими?\n07:10 Олий суд «лазейка» ҳақида гапирган ИИВ мутасаддиси узр сўраши кераклигини айтмоқда


Борт кузатувчиси фавқулодда ҳолат сабаб самолётни қўндиришга кўмаклашди\n21:38 / 28.03.2017\nГерманиянинг TUIfly авиакомпанияси борт кузатувчиси ўзини ёмон ҳис қила бошлаган Boeing 737-800 учувчиси ўрнини эгаллади ва бортдаги 190 нафар йўловчиси бўлган самолётни қўндиришга ёрдам берди. Бу ҳақида Германиянинг авиацион ҳодисаларни ўрганиш бўйича федерал бюроси маълумотига асосланиб, Welt газетаси хабар берди.\n"Жамоа ўзини намунали тутди. Бундай вазият жуда камдан-кам бўлади, қайд этиш жоизки, хавфсизлик чоралари бузилмаган", - дейди авиакомпания вакили.\n2016 йилнинг 11 октябрида Франция осмонида ҳам шундай воқеа юз берган, бироқ бу ҳақида маҳаллий матбуот тергови туфайлигина маълум бўлди.\nГанновер-Майорка рейси амалга оширилаётган бир пайтда учувчилардан бирининг аҳволи ёмонлашган: қон босими тушиб, боши айланган. Борт кузатувчиси ўзини йўқотиб қўймай, ҳаво кемаси бошқарувига ўтирган. У иккинчи учувчи билан бирга самолётни муваффақиятли қўндиришнинг уддасидан чиққан. Германиянинг авиацион ҳодисаларни ўрганиш бўйича федерал бюроси газетанинг бу маълумотини тасдиқлади.\nГФР Авиация учувчилари итифоқи экспертининг нашрга билдиришича, қолган бир учувчининг ўзи ҳам самолётни ёлғиз қўндириши мумкин бўлган. Шунга қарамай, борт кузатувчининг хатти-ҳаракатлари таҳсинга сазовор, у профессионал ҳамжамият томонидан юқори баҳоланди.\nГермания самолёт борт кузатувчи қўндириш\nЛавров Лондонга чақириқ билан чиқди


ХМТ бош директори билан Муносиб меҳнат бўйича янги дастурни ишлаб чиқишга келишиб олинди\nБугун, 12 июнь куни Олий Мажлис Сенати раиси, Одам савдосига ва мажбурий меҳнатга қарши курашиш Миллий комиссияси раиси Танзила Норбоева ҳамда Халқаро меҳнат ташкилоти бош директори Г.Райдер иштирокидаги видеоконференция тарзида учрашув бўлиб ўтди.\nУнда тегишли вазирлик ва идоралар мутасаддилари ва халқаро ташкилотлар вакиллари иштирок этди.\nВидеоконференцияда Ўзбекистоннинг пандемия шароитида аҳолини ижтимоий-иқтисодий қўллаб-қувватлаш борасидаги тажрибаси тўғрисида сўз юритилди. Бундан ташқари, ХМТнинг конвенцияларини имплементация қилиш борасидаги ишлар ҳамда ушбу ташкилот бош директорининг Ўзбекистонга ташрифи давомида эришилган келишувларнинг ижроси муҳокама қилинди.\nВидеоконференцияда Олий Мажлис Сенати раиси Танзила Норбоева Ўзбекистонда бу борада олиб борилаётган ишларга батафсил тўхталди. Хусусан, пандемия оқибатида келиб чиқадиган глобал инқирознинг таъсирини юмшатиш, аҳоли даромадларини сақлаб қолиш, корхоналарнинг барқарор фаолият юритишини таъминлаш борасида муҳим чоралар кўрилаётганига урғу берди.\nТанзила Норбоеванинг сўзларига кўра, ҳозирда ХМТнинг тавсиялари асосида жорий йил октябрь ойига қадар яшаш минимуми ва минимал истеъмол саватчасининг ҳуқуқий асослари ишлаб чиқилмоқда.\n“Президентимиз томонидан пандемиянинг аҳоли турмуш тарзи ва иқтисодиёт тармоқларига таъсирини юмшатишга оид 17 та фармон ва қарорлар қабул қилинди. Бу ҳужжатлар аҳоли бандлиги ва ижтимоий ҳимоясини таъминлаш, бизнесни қўллаб-қувватлашга қаратилгани билан аҳамиятлидир.\nЎзбекистон томонидан қабул қилинаётган инқирозга қарши чоралар ХМТнинг пандемияга қарши тўртта асосий тамойилига тўла мос келишини ҳам алоҳида қайд этиш мақсадга мувофиқ.\nШунингдек, 2020 йилдан бошлаб пахта етиштириш ва сотиш бўйича давлат буюртмаси бекор қилинди. Бу бизга пахта етиштиришда босқичма-босқич бозор муносабатларига ўтиш ва мажбурий меҳнатдан фойдаланишга кўмаклашувчи муҳим омилларни бартараф этиш имконини беради.\nАлбатта, ҳали мажбурий меҳнатга тўлиқ барҳам бериш, миллий қонунчилигимизни халқаро стандартларга мослаштириш борасида ишларимиз кўп. ХМТ билан яқин ҳамкорликда мамлакатимизда халқаро меҳнат стандартларини амалиётга татбиқ этиш ишларини давом эттирамиз”, деди Сенат раиси.\nВидеомулоқотда қайд этилганидек, жорий йилда биринчи маротаба Миллий маърузачи томонидан ушбу йўналишда амалга оширилган ишлар таҳлил қилиниб, Ўзбекистон президентига ахборот берилди.\nБундан ташқари, тадбирда Бандлик ва меҳнат муносабатлари вазири, Ўзбекистон Касаба уюшмалари Федерацияси раиси, Савдо-саноат палатаси раисининг мазкур йўналишдаги фаолияти юзасидан ахборотлари эшитилди.\nВидеомулоқотда ХМТ бош директори Ўзбекистонда пандемия оқибатида келиб чиқадиган глобал инқирознинг таъсирини юмшатиш, аҳоли даромадларини сақлаб қолиш, бандлигини таъминлаш ва муносиб меҳнат шароитларини яратиш борасида кенг кўламли ва самарали ишлар олиб борилаётганлигини алоҳида эътироф этди. Шу билан бирга, бу борадаги ишларнинг самарадорлигини янада ошириш бўйича таклиф ва тавсияларини билдирди.\nШунингдек, онлайн учрашувда икки томонлама ҳамкорликни янада ривожлантириш мақсадида 2021-2023 йилларга мўлжалланган Муносиб меҳнат бўйича янги Мамлакат дастурини ишлаб чиқишга келишиб олинди.


Миржалол Қосимов: Футболчилар ҳам мухлис тўла стадионларда ўйнашни исташади\n15 ноябрь, 2017, 14:05\nЎзбекистон тарихидаги энг яхши футболчи, истеъдодли мураббий, айни дамда эса Тошкентнинг “Бунёдкор” клубида фаолият олиб бораётган Миржалол Қосимов ҳам Ўзбекистон футбол федерациясининг айни пайтда амалга ошираётган ислоҳотлари тўғрисида гапириб ўтди.\n“Албатта, Ўзбекистон Футбол Федерацияси томонидан амалга оширилаётган бундай ўзгаришларни тўғри деб ўйлайман. Авваламбор, биз футболчилар ва мураббийлар футболимиз ривожи учун хизмат қиламиз. Қолаверса мухлислар учун ўйнаймиз. Футболчилар ҳам бўш стадионларда эмас, мухислар тўла стадионларда жонини бериб ўйнагиси келади. Миллий чемпионатимизда рақобатбардош жамоалар қолиб, шиддатли ўйинлар кўпроқ бўлса, бундан фақат футболимиз ютади. Қолаверса, бу ислоҳотлар, ўзгаришларнинг замирида Миллий терма жамоага кучли футболчилар етказиб бериш мақсади ҳам ётибди. Миллий чемпионатимиз кучайса, ўз-ўзидан терма жамоаларимиз ҳам кучаяди.\nЎзбекистон Профессионал Футбол Лигаси ЎФФ ва ПФЛ ташкил қиладиган мусобақаларда иштирок этиш учун профессионал футбол клубларига қўйиладиган талабларни кучайтирди. Ушбу талаблар стадионларда барча шарт-шароитларнинг мавжуд бўлиши, футбол майдонларининг сифати яхшиланиши, ёритиш ускуналарининг белгиланган ҳолатда бўлиши каби жиҳатлардан иборат. Бу қарорлар ҳам футболимиз ривожига ҳисса қўшишига шубҳа йўқ”, - дейди Миржалол Қосимов.


Президент раислигида хотин-қизлар муаммолари ва уларни ҳал этиш йўллари муҳокама қилинди – Газета.uz\nПрезидент раислигида айни пайтда ўтаётган йиғилишда хотин-қизлар саломатлиги, аҳоли бандлиги, ижтимоий фаровонлик ва хавфсизлик муаммолари муҳокама қилинмоқда. «Энг ачинарлиси, аёлларни хўрлаш, ўзини-ўзи ўлдириш даражасига етказиш ҳамда омма олдида „сазойи“ қилиш ҳолатлари оддий ҳолатга айланиб бормоқда», — дея таъкидлади президент.\n26 феврал 2021, 19:50 Сиёсат\n26 февраль куни ўтказилаётган видеоселектор йиғилишида президент Шавкат Мирзиёев раислигида хотин-қизларнинг муаммоларини ҳал қилиш ва уларни ҳар томонлама қўллаб-қувватлаш масаласи муҳокама қилинмоқда. Бу ҳақда «Газета.uz» мухбири хабар бермоқда.\nДавлат раҳбари ўтган икки йилда 116 мингга яқин аёллар ўз тадбиркорлик фаолиятини тўхтатганини маълум қилди.\n«Оила ташвишларидан ортиб, эркаклар билан тенгма-тенг ишлаётган, ўзининг ташаббусларини, орзу-умидларини рўёбга чиқариш учун, туну-кун меҳнат қилаётган ва барчага ўрнак бўлаётган хотин-қизларимиз жойларда жуда кўплаб топилади. Лекин, барча аёлларга ҳам жамиятда ўрнини топиши учун муносиб шароит, имконият яратиб бера олаяпмиз-ми? Уларнинг барча муаммолари ҳал бўлаяпти-ми? Афсуски, йўқ», — деди президент.\nШавкат Мирзиёев ажримлар масаласига ҳам тўхталиб ўтди. Оиладаги келишмовчиликлар оқибатида ўтган йили 28 мингдан ортиқ оилалар бузилгани айтилди.\nҚашқадарёда — 2 минг, Хоразмда — 1,1 минг, биргина Ромитон туманида — 110 та ажрим қайд этилган.\n«Эр-хотин ўртасидаги доимий жанжал, хиёнат, куч ишлатиш ва миграция ажримларнинг 70 фоизига сабаб бўлмоқда. Энг ачинарлиси, аёлларни хўрлаш, ўзини-ўзи ўлдириш даражасига етказиш ҳамда омма олдида „сазойи“ қилиш ҳолатлари оддий ҳолатга айланиб бормоқда», — деди у. Президентнинг айтишича, ўтган йили 15 мингга яқин хотин-қизлар тазйиқ ва зўравонликдан жабр кўрган.\nШунингдек, ўтган йилларда 480 мингга яқин хотин-қизлар узоқ муддатга хорижга ишлаш учун кетган бўлиб, ҳозирда, уларнинг фарзандларига оид маълумотлар ҳеч қайси идорада мавжуд эмас.\nБу борада васийлик ва ҳомийлик органларининг маҳалла, мактаб ва боғчалар билан ҳамкорлиги мутлақо талабга жавоб бермаслиги таъкидланди.\n«Шу боис, хотин-қизлар муаммоларини ўрганиш ва манзилли ишлаш мақсадида, мутлақо янги тизим яратилди, „аёллар дафтари“ жорий этилди. Жойларда бевосита 6,4 миллион аёллар билан мулоқот қилиш орқали, 9 та мезон асосида, ушбу дафтарга 433 минг нафари киритилиб, электрон база шакллантирилди», — деди давлат раҳбари.\nШундан, 253 минг нафари — ишсизлар, 44 минг — тиббий, 48,5 минг — ҳуқуқий ва психологик ёрдамга муҳтожлар, 37 минг — боқувчисини йўқотган, 33,5 минг — ногиронлиги бўлганлар (шундан 4,5 минг — уй-жойини таъмирлашга муҳтож) , 9 минг — нотурар жойда яшовчилар, 8 минг — ногиронлиги бўлган фарзандини тарбиялаётган ёлғиз аёлларни ташкил этади.\nҲозирги кунгача, республика комиссияси томонидан «аёллар дафтари»га киритилган 80 минг нафар хотин-қизларнинг (19 фоиз) муаммолари 3 ойда ҳал этилгани ди.\n«Энди, ишни „маҳаллабай“ ташкил этишда маҳалла раиси, унинг хотин-қизлар бўйича ўринбосари бошчилигидаги Аёллар маслаҳат кенгашлари хотин-қизлар муаммоларини „хонадонбай“ аниқлаб, сектор раҳбарлари олдига аниқ ва лўнда масалаларни қўйиши шарт», — деди Шавкат Мирзиёев.\nТуман ва шаҳар ҳокимининг маҳалла ва иқтисодиёт бўйича ўринбосарлари — аёллар бандлигини таъминлаш, боқувчисини йўқотган, ижтимоий ёрдамга муҳтож ногиронлиги бўлган аёлларни моддий жиҳатдан қўллаб-қувватлашга;\nҳокимнинг ижтимоий масалалар бўйича ўринбосарлари — тиббий ҳимояга ва психологик ёрдамга муҳтож хотин-қизлар, қарамоғида ногиронлиги бўлган болалари мавжуд ёлғиз аёлларни қўллаб-қувватлашга;\nтуман «Халқ банки» раҳбарлари — хотин-қизларни тадбиркорликка жалб қилишга;\nтуман прокурори, ички ишлар ва адлия бўлимлари бошлиқлари — ҳуқуқий ёрдам олишга муҳтож, зўравонликка учраган хотин-қизларга кўмаклашишга масъул бўлади. Ушбу вазифа ижросини Бош прокурор ўринбосари Светлана Артикова мувофиқлаштириб, ҳудудлар кесимида ҳафталик муҳокамасини ўтказади.\nтуман хотин-қизлар ва маҳалладаги Аёллар маслаҳат кенгашлари — оилавий ажралишларни олдини олишга, нотинч оилалардаги келишмовчиликларни бартараф этишга масъул бўлади.\nУшбу раҳбарлар, ҳафтанинг 2 кунида фақат аёллар масалалари билан шуғулланади. Ушбу бириктирилган раҳбарларга ўз йўналиши бўйича ҳафталик ишларини, туман ва шаҳар ҳокимлари ойлик режа тасдиқлаб беради ва назоратини юритади. Ҳокимнинг хотин-қизлар бўйича маслаҳатчиси, туман касаба уюшмаси хотин-қизларга оид барча топшириқларни мувофиқлаштириб боради.\nВилоят ва республика даражасидаги раҳбарлар худди шу тизим асосида белгиланган йўналишларга масъул бўлади.\n10 мартдан бошлаб Танзила Нарбаева ва Қудратилла Рафиков 3−5 кундан ҳар бир вилоятга бориб, аҳвол билан танишади ва бугунги вазифалар ижросини бевосита ташкил қилади.\n27 феврал, 09:19\nЖуда яхши булибди! Танзила опамиз уддалайди, бирок, Кудратилла бобомизга кийин буладиёв!


2021 йилдан мажбурий тиббий суғурта тизими жорий этилади » Новости Узбекистана сегодня: nuz.uz\nНовости Узбекистана → САЛОМАТЛИК → 2021 йилдан мажбурий тиббий суғурта тизими жорий этилади\n12-11-2018 09:04 0 656 Рейтинг0 Чоп этиш\n2021 йилдан мажбурий тиббий суғурта тизими жорий этилади\nЎзбекистон Республикаси Президенти Шавкат Мирзиёев раислигида 9 ноябрь куни соғлиқни сақлаш тизимини ривожлантириш, ҳудудлар аҳолисини сифатли тиббий хизмат билан қамраб олиш, тиббиёт муассасалари моддий-техника базасини мустаҳкамлаш борасидаги ислоҳотлар натижаларини таҳлил қилиш ва истиқболдаги устувор вазифаларни белгилашга бағишланган видеоселектор йиғилиши ўтказилди.Бу хақида Президенти матбуот хизмати хабар қилмоқда.\nДавлатимиз раҳбари барча ислоҳотлардан асосий мақсад одамлар ҳаётини яхшилаш экани, сифатли тиббий хизмат бу борада муҳим ўрин тутишини таъкидлади.\nКейинги икки йилда Президентнинг соҳага оид 50 та фармон, қарор ва фармойишлари, Вазирлар Маҳкамасининг 70 дан зиёд қарор ва фармойишлари қабул қилинди. 6 та янги илмий-амалий тиббиёт маркази ташкил этилиб, уларнинг сони 16 тага етди. Халқимизга янада қулай бўлиши учун ҳудудларда уларнинг 10 та филиали иш бошлади. Туман ва шаҳар шифохоналарида 306 та янги ихтисослашган бўлимлар, 1 минг 200 та тез тиббий ёрдам шохобчаси очилди.\nПрезидентнинг куни кеча қабул қилинган “Давлат тиббиёт муассасалари ва соғлиқни сақлашни бошқариш органлари ходимларини моддий рағбатлантиришни кучайтириш чора-тадбирлари тўғрисида”ги қарори соҳадаги яна бир ижобий янгилик бўлди. Унга мувофиқ, тиббиёт ходимларининг ойлик маоши 1 декабрдан 20 фоизга, 2019 йил 1 апрелдан яна 15 фоизга оширилади.\nФармон ва қарорлар чиқарилиб, соҳага шунча имкониятлар яратилди, долзарб масалалар ҳал қилиб берилди. Лекин соғлиқни сақлаш тизимида кутилган натижалар кўринмаяпти. Айниқса, туманлар, чекка қишлоқлардаги аҳоли тиббий хизматдаги жиддий ва туб ўзгаришларни ўз ҳаётида сезаётгани йўқ, деди Шавкат Мирзиёев.\nЙиғилишда оналар ва болалар саломатлигини муҳофаза қилиш масалаларига ҳам эътибор қаратилди. Оналар ва болалар ўлимига сабаб бўлаётган омилларни чуқур таҳлил қилиб, уларни бартараф этишга қаратилган аниқ чора-тадбирлар ишлаб чиқиш бўйича топшириқлар берилди.\nЮқумли бўлмаган касалликларни профилактика қилиш ишлари талаб даражасида йўлга қўйилмагани қайд этилди. Қатор ихтисослаштирилган марказларнинг бу борадаги фаолияти танқид қилинди.\nАйрим ҳудудларда юқумли касалликларнинг олдини олиш ва даволаш ишлари ҳам қониқарли эмас. Жумладан, жорий йилнинг ўтган даврида гепатит, ўпка сили билан касалланиш сони республика бўйича 20 фоизгача камайган бўлса-да, Қорақалпоғистон Республикаси, Бухоро, Навоий, Қашқадарё, Наманган, Сирдарё ва Жиззах вилоятларининг айрим туманларида камаймаган.\nШу боис республика ихтисослаштирилган илмий-амалий тиббиёт марказларидаги моддий-техник база ва даволаш ҳолатини ўрганиб, мавжуд камчиликларни ҳал этиш, ОИТСнинг олдини олиш, хорижий давлатларда меҳнат қилиб қайтган шахсларни мажбурий тест текширувидан ўтказишнинг қонуний механизмларини ишлаб чиқиш ва амалиётга татбиқ этиш чора-тадбирлари муҳокама қилинди.\nХусусий тиббиёт муассасалари тармоғини янада кенгайтириш масалаларига эътибор қаратилди. Хусусий тиббиётнинг барча тармоқларини ривожлантириш, йирик шаҳарларда нафақат юртдошларимиз, балки қўшни мамлакатлар фуқароларига ҳам тиббий хизмат кўрсатиш бўйича катта имкониятлар мавжуд.\nШунинг учун мутасаддиларга хусусий тиббиёт муассасалари тармоғини кенгайтириш, Тошкент, Самарқанд, Андижон каби йирик шаҳарларда “тиббиёт хаб”ларини барпо этиш бўйича вазифалар топширилди.\nКасалликларнинг олдини олишнинг энг камхарж ва самарали йўли аҳолининг соғлом турмуш тарзи ва соғлом овқатланиш маданиятига амал қилишидир.\nАфсуски, камҳаракатлилик ва нотўғри овқатланиш оқибатида Ўзбекистон аҳолисининг ярми ортиқча вазнга эга, одамларимизнинг 46 фоизи қон таркибида меъёрдан ортиқ холестерин мавжуд, 31 фоизида қон босими юқори.\nШу боис аҳоли ўртасида соғлом турмуш тарзини ва соғлом овқатланиш маданиятини тарғиб қилиш орқали касалликлар профилактикасини кучайтириш юзасидан кўрсатмалар берилди.\nВидеоселекторда тиббиёт соҳасини ўрта ва узоқ муддатли истиқболда ривожлантириш йўналишлари муҳокама қилинди. Президент Шавкат Мирзиёев Ўзбекистонда 2025 йилгача соғлиқни сақлаш тизимини ривожлантириш бўйича концепция лойиҳасини пухта ишлаб чиқиш юзасидан кўрсатмалар берди.\nМасалан, соҳани молиялаштиришнинг амалдаги смета усули эскиргани, тиббиёт муассасалари қанча бемор даволанганига қараб эмас, койка-ўринлар сонига қараб молиялаштириб келинаётгани қайд этилди. Бугунги замон талаблари ва хориж тажрибасидан келиб чиқиб, синов тариқасида мамлакатимизнинг 14 та ҳудудида биттадан тиббиёт бирлашмасини аҳоли жон бошига ва стационар шароитда даволанганлар сонига қараб молиялаштириш бўйича топшириқ берилди.\nБугунги кунда барча ривожланган давлатларда мажбурий тиббий суғурта тизими жорий этилган. Бу орқали бюджет харажатларини камайтириш, тиббий хизмат сифатини оширишга эришилган.\nЙиғилишда 2021 йилдан бошлаб юртимизда ҳам мажбурий тиббий суғурта тизимини босқичма-босқич жорий этиш, Жанубий Корея, Сингапур, Германия каби давлатлардан халқаро консультантларни жалб қилган ҳолда, тегишли қонун ва қонуности ҳужжатларини ишлаб чиқиш зарурлиги таъкидланди.\nТиббиёт соҳасида давлат-хусусий шериклик тизимини ривожлантириш, айрим даволаш муассасаларини шундай шериклик асосида юқори технологик ускуналар билан жиҳозлаш, уларга тўлиқ молиявий мустақиллик бериш бўйича чора-тадбирлар белгиланди.\nТиббий таълим тизимини ислоҳ қилиш масаласига алоҳида эътибор қаратилди. Нуфузли хорижий таълим муассасалари филиалларини очиш, олий ўқув юртлари, илмий-тадқиқот институтлари ва ихтисослашган тиббиёт марказлари ўртасида интеграцияни кучайтириш масалалари бўйича ҳам топшириқлар берилди.